
Οικονομικό & Επιχειρηματικό Περιβάλλον
· Αναθεώρηση της αύξησης του ΑΕΠ της Σερβίας για το 2025 σε 2,1%

Η Στατιστική Υπηρεσία της Σερβίας αναθεώρησε την πραγματική αύξηση του ΑΕΠ για το 2025 σε 2,1%, έναντι προηγούμενης εκτίμησης 2%. Το ΑΕΠ σε τρέχουσες τιμές διαμορφώθηκε σε περίπου 10,6 τρισ. δηνάρια (RSD), ή περίπου 90 δισ. ευρώ. Παράλληλα, ο ρυθμός ανάπτυξης για το 2024 αναθεωρήθηκε σε 4%, από 3,9%.
Η μεταποίηση είχε τη μεγαλύτερη συμμετοχή στο ΑΕΠ του 2025, με ποσοστό 12,2%. Ακολούθησαν το χονδρικό και λιανικό εμπόριο και η επισκευή οχημάτων με 9,9%, καθώς και ο κλάδος πληροφοριών και επικοινωνιών με 8,8%. Τη μεγαλύτερη αύξηση της προστιθέμενης αξίας, σε πραγματικούς όρους, κατέγραψαν ο χρηματοπιστωτικός και ασφαλιστικός τομέας, με 6,7%, και ο κλάδος της πληροφορικής και των επικοινωνιών, με 5,8%.
Τη μεγαλύτερη πραγματική αύξηση της προστιθέμενης αξίας κατέγραψαν οι χρηματοπιστωτικές και ασφαλιστικές δραστηριότητες, με 6,7%, και οι πληροφορίες και επικοινωνίες, με 5,8%. Αντίθετα, ο κατασκευαστικός κλάδος κατέγραψε μείωση της προστιθέμενης αξίας κατά 6,3%, σε πραγματικούς όρους.
Η κατανάλωση των νοικοκυριών αυξήθηκε κατά 3,3% και οι επενδύσεις σε πάγια κατά 1,7%. Οι εξαγωγές αγαθών και υπηρεσιών ενισχύθηκαν κατά 5,7%, ενώ οι εισαγωγές αυξήθηκαν ταχύτερα, κατά 7,8%.
Πηγή: SeeNews

· Μικρή υποχώρηση της βιομηχανικής παραγωγής τον Αύγουστο του 2026

Η βιομηχανική παραγωγή της Σερβίας μειώθηκε κατά 0,5% τον Αύγουστο του 2026 σε σύγκριση με τον ίδιο μήνα του προηγούμενου έτους. Σύμφωνα με την Εθνική Τράπεζα της Σερβίας, η οποία επικαλείται στοιχεία της Στατιστικής Υπηρεσίας, η υποχώρηση οφείλεται κυρίως στη μείωση της παραγωγής στη μεταποίηση κατά 1,8%. Αντίθετα, η εξορυκτική δραστηριότητα αυξήθηκε κατά 6,7% και ο ενεργειακός τομέας κατά 0,8%.
Στη μεταποίηση, μείωση καταγράφηκε σε 13 από τους 24 κλάδους. Σημαντική ήταν η υποχώρηση στην παραγωγή μεταλλικών προϊόντων, κατά 10,4%, και προϊόντων από ελαστικό και πλαστικό, κατά 7%. Η παραγωγή μηχανοκίνητων οχημάτων και ρυμουλκουμένων συνέχισε, ωστόσο, να αυξάνεται, καταγράφοντας άνοδο 12,5%, ενώ σημειώθηκε μικρή ανάκαμψη στην παραγωγή πετρελαϊκών προϊόντων.
Τα στοιχεία δείχνουν διαφορετική πορεία μεταξύ των βιομηχανικών κλάδων, με την αύξηση στην αυτοκινητοβιομηχανία να συνυπάρχει με υποχώρηση σε σημαντικές δραστηριότητες της μεταποίησης.
Πηγή: Tanjug

· Εφαρμογή νέας ταξινόμησης οικονομικών δραστηριοτήτων στη Σερβία από το 2027

Η Σερβία θα εφαρμόσει από την 1η Ιανουαρίου 2027 νέα ταξινόμηση οικονομικών δραστηριοτήτων, με την ονομασία KD 2025. Το νέο σύστημα προσαρμόζεται στην αντίστοιχη ευρωπαϊκή ταξινόμηση και λαμβάνει υπόψη τις αλλαγές που έχουν προκύψει από την ψηφιοποίηση, τις νέες τεχνολογίες και την ανάπτυξη νέων επιχειρηματικών δραστηριοτήτων.
Η Υπηρεσία Μητρώων Επιχειρήσεων της Σερβίας (APR) και οι άλλοι αρμόδιοι φορείς θα ενημερώσουν αυτόματα τους κωδικούς και τις ονομασίες δραστηριοτήτων των εγγεγραμμένων επιχειρήσεων, χωρίς χρέωση. Η διαδικασία θα βασιστεί σε πίνακα αντιστοίχισης μεταξύ της παλαιάς και της νέας ταξινόμησης, ενώ τα ενημερωμένα στοιχεία θα δημοσιευθούν στις ιστοσελίδες των αρμόδιων μητρώων.
Σύμφωνα με το Biznis.rs, όταν ένας παλαιός κωδικός αντιστοιχεί σε περισσότερους νέους, προβλέπεται δυνατότητα δωρεάν υποβολής αιτήματος διόρθωσης, έως 30 ημέρες από την έναρξη εφαρμογής του νέου συστήματος. Οι επιχειρήσεις θα πρέπει επομένως να ελέγξουν ότι ο κωδικός που τους αποδίδεται περιγράφει σωστά τη δραστηριότητά τους.
Πηγή: Biznis.rs 

· Η Εθνική Τράπεζα της Σερβίας διατηρεί το βασικό επιτόκιο στο 5,75%

Η Εθνική Τράπεζα της Σερβίας διατήρησε το βασικό επιτόκιο στο 5,75%, καθώς και τα επιτόκια διευκόλυνσης καταθέσεων και δανεισμού στο 4,5% και 7% αντίστοιχα. Η απόφαση αντανακλά την επιφυλακτικότητα απέναντι στην πορεία του πληθωρισμού και στους κινδύνους που προέρχονται από το διεθνές ενεργειακό περιβάλλον.
Η άνοδος των τιμών πετρελαίου, φυσικού αερίου και ηλεκτρικής ενέργειας μπορεί να μεταφερθεί στο κόστος παραγωγής και μεταφορών και, στη συνέχεια, στις τιμές καταναλωτή. Μέχρι στιγμής, η μείωση των ειδικών φόρων κατανάλωσης στα καύσιμα και η χρήση διαθέσιμων ενεργειακών αποθεμάτων έχουν συγκρατήσει μέρος της επιβάρυνσης στην εγχώρια αγορά.
Κατά τη συνεδρίαση της 8ης Οκτωβρίου, η κεντρική τράπεζα εκτιμούσε ότι ο ετήσιος πληθωρισμός θα κινηθεί κοντά στο 4% από τον Σεπτέμβριο, εν μέρει λόγω της χαμηλής βάσης σύγκρισης του προηγούμενου έτους. Η διατήρηση του επιτοκίου σημαίνει ότι η νομισματική πολιτική παραμένει προσανατολισμένη στη σταθερότητα των τιμών, χωρίς νέα μείωση του βασικού κόστους χρηματοδότησης. 
Πηγή: Εθνική Τράπεζα της Σερβίας, Biznis.rs
· Ομάδα εργασίας για την προσαρμογή των επιχειρήσεων στον ευρωπαϊκό Κανονισμό για την Τεχνητή Νοημοσύνη

Στο Βελιγράδι συγκροτήθηκε μόνιμη ομάδα εργασίας για την υποστήριξη των σερβικών επιχειρήσεων στην προσαρμογή τους στον ευρωπαϊκό Κανονισμό για την Τεχνητή Νοημοσύνη. Η πρωτοβουλία παρουσιάστηκε στις 8 Οκτωβρίου 2026, κατά τη διάρκεια του συνεδρίου «AI ACTion», που διοργάνωσαν το Ινστιτούτο Ψηφιακών Επικοινωνιών και ο ιρλανδικός οργανισμός AI Certified.
Η ομάδα θα καταρτίσει πρακτικούς οδηγούς και εργαλεία ελέγχου συμμόρφωσης για τις τράπεζες, τις τηλεπικοινωνίες, την πληροφορική, το ηλεκτρονικό εμπόριο, την υγεία και τη διαχείριση ανθρώπινου δυναμικού. Προβλέπονται επίσης δράσεις εκπαίδευσης εργαζομένων και ειδική υποστήριξη μικρομεσαίων και νεοφυών επιχειρήσεων, ώστε να μπορούν να ενσωματώνουν εφαρμογές τεχνητής νοημοσύνης με σαφέστερη κατανόηση των σχετικών απαιτήσεων.
Παράλληλα, η ομάδα θα συμμετέχει στις διαβουλεύσεις για τη μελλοντική σερβική νομοθεσία περί τεχνητής νοημοσύνης και θα λειτουργεί ως δίαυλος επικοινωνίας μεταξύ επιχειρήσεων και αρμόδιων αρχών. Πρόκειται για συμβουλευτική πρωτοβουλία επαγγελματικών φορέων. Η συγκρότησή της δεν εισάγει από μόνη της νέες νομικές υποχρεώσεις για τις επιχειρήσεις στη Σερβία.
Πηγή: Danas





· Αύξηση των υποχρεώσεων του Δημοσίου από τραπεζικά δάνεια

Οι υποχρεώσεις του σερβικού Δημοσίου από δάνεια εμπορικών τραπεζών διαμορφώθηκαν σε 5,56 δισ. ευρώ στα τέλη Αυγούστου 2026, έναντι περίπου 3,2 δισ. ευρώ δύο χρόνια νωρίτερα. Μόνο τον Αύγουστο αυξήθηκαν κατά περίπου 185 εκατ. ευρώ. Ο τραπεζικός δανεισμός αποτελεί πλέον την τρίτη μεγαλύτερη κατηγορία χρηματοδότησης του Δημοσίου, μετά τα ευρωομόλογα και τους κρατικούς τίτλους σε δηνάρια.
Η εξέλιξη συνδέεται με τη χρηματοδότηση μεγάλων έργων υποδομών και αποτυπώνει την αυξανόμενη συμμετοχή των τραπεζών στην κάλυψη των κρατικών χρηματοδοτικών αναγκών. Την ίδια περίοδο, το συνολικό δημόσιο χρέος ανήλθε σε 41,93 δισ. ευρώ, αντιστοιχώντας στο 43,3% του ΑΕΠ.
Η μεταβολή αυτή καθιστά ιδιαίτερα σημαντικούς τους όρους των δανειακών συμβάσεων, τα επιτόκια και το χρονοδιάγραμμα αποπληρωμής. Η μεγαλύτερη χρηματοδότηση του Δημοσίου από τις τράπεζες δεν συνεπάγεται αυτομάτως περιορισμό του δανεισμού προς τις επιχειρήσεις. Ενδεχόμενη επίδραση εξαρτάται από τη ρευστότητα και τα διαθέσιμα κεφάλαια των τραπεζών, καθώς και από τη ζήτηση επιχειρηματικών δανείων.
Πηγή: Serbia Bussiness News
· Στα 29,86 δισ. € διαμορφώθηκαν τα συναλλαγματικά αποθέματα τον Σεπτέμβριο

Τα ακαθάριστα συναλλαγματικά αποθέματα της Εθνικής Τράπεζας της Σερβίας διαμορφώθηκαν σε 29,86 δισ. ευρώ στα τέλη Σεπτεμβρίου 2026, μειωμένα κατά 946,2 εκατ. ευρώ έναντι του Αυγούστου. Παρά τη μηνιαία υποχώρηση, το ύψος τους επαρκούσε για την κάλυψη εισαγωγών αγαθών και υπηρεσιών διάρκειας 6,7 μηνών.
Η μείωση συνδέθηκε κυρίως με πληρωμές κρατικών υποχρεώσεων σε ξένο νόμισμα, παρεμβάσεις της κεντρικής τράπεζας στην αγορά συναλλάγματος και αρνητικές μεταβολές στην αποτίμηση των αποθεματικών στοιχείων. Οι πληρωμές κρατικών υποχρεώσεων ανήλθαν σε 400,2 εκατ. ευρώ. Παράλληλα, η υποχώρηση της διεθνούς τιμής του χρυσού σε δολάρια επηρέασε την αξία των αποθεμάτων.
Η αυξημένη ζήτηση συναλλάγματος κατά το δεύτερο μισό του Σεπτεμβρίου συνδέθηκε σε σημαντικό βαθμό με τις εισαγωγές ενέργειας, κυρίως πετρελαίου. Τα αποθέματα εξακολουθούν να προσφέρουν σημαντικό περιθώριο κάλυψης εξωτερικών πληρωμών και παρέμβασης για τον περιορισμό έντονων συναλλαγματικών διακυμάνσεων. Η μηνιαία μείωσή τους πρέπει επομένως να εξετάζεται μαζί με τις αιτίες της και το επίπεδο κάλυψης των εισαγωγών.
Πηγές: SeeNews, Tanjug
· Αναθεώρηση της πρόβλεψης του ΔΝΤ για την ανάπτυξη της σερβικής οικονομίας 

Το Διεθνές Νομισματικό Ταμείο αναθεώρησε προς τα πάνω την πρόβλεψή του για την ανάπτυξη της σερβικής οικονομίας το 2026, εκτιμώντας ότι το Ακαθάριστο Εγχώριο Προϊόν θα αυξηθεί κατά 3,3%, έναντι προηγούμενης εκτίμησης 2,8%. Για το 2027 διατηρεί την πρόβλεψη ανάπτυξης στο 4%, υποδηλώνοντας περαιτέρω επιτάχυνση της οικονομικής δραστηριότητας. Οι νέες εκτιμήσεις περιλαμβάνονται στην έκδοση Οκτωβρίου 2026 της έκθεσης για τις προοπτικές της παγκόσμιας οικονομίας.
Η αναθεώρηση βελτιώνει την εικόνα των οικονομικών προοπτικών της Σερβίας σε σχέση με την αξιολόγηση του Ιουνίου. Η αναμενόμενη αύξηση των πραγματικών εισοδημάτων, η ενίσχυση των εξαγωγικών δυνατοτήτων της μεταποίησης και οι επενδύσεις στις υποδομές και στην ενέργεια αποτελούν παράγοντες που μπορούν να υποστηρίξουν την ανάπτυξη. Για το 2027, πρόσθετη ώθηση αναμένεται από την τουριστική και επιχειρηματική δραστηριότητα που συνδέεται με την EXPO στο Βελιγράδι.
Ωστόσο, οι προοπτικές εξακολουθούν να επηρεάζονται από την αβεβαιότητα στο διεθνές περιβάλλον. Η άνοδος του ενεργειακού κόστους μπορεί να επιβαρύνει τις επιχειρήσεις και την αγοραστική δύναμη των νοικοκυριών, ενώ η ασθενέστερη ζήτηση στις βασικές εμπορικές αγορές μπορεί να περιορίσει την εξαγωγική δραστηριότητα. Η επίτευξη των προβλεπόμενων ρυθμών ανάπτυξης θα εξαρτηθεί επομένως από την πορεία των επενδύσεων, της κατανάλωσης και του εξωτερικού εμπορίου.
Πηγή: SeeNews 
· Νέα διαδικασία για την ταχύτερη επιστροφή ΦΠΑ στις εξαγωγικές επιχειρήσεις από το 2027

Από την 1η Ιανουαρίου 2027 αλλάζει στη Σερβία ο τρόπος με τον οποίο οι εξαγωγικές επιχειρήσεις αποδεικνύουν ότι δικαιούνται επιστροφή ΦΠΑ εντός 15 ημερών. Η νέα ρύθμιση προβλέπει ότι ο έλεγχος θα βασίζεται στα στοιχεία που καταγράφονται στα αρχεία ΦΠΑ της επιχείρησης, αντί στις ετήσιες οικονομικές καταστάσεις.
Για να δικαιούται την ταχύτερη επιστροφή, μια επιχείρηση πρέπει να πληροί τουλάχιστον μία από δύο προϋποθέσεις: οι εξαγωγές αγαθών της να υπερβαίνουν το 50% του συνολικού κύκλου εργασιών από αγαθά και υπηρεσίες ή η αξία των εξαγωγών αγαθών της να ανέρχεται σε τουλάχιστον 10 εκατ. ευρώ. Τα συγκεκριμένα όρια δεν αλλάζουν με τη νέα ρύθμιση.
Εάν η επιχείρηση πληρούσε μία από τις προϋποθέσεις κατά το προηγούμενο ημερολογιακό έτος, θα υποβάλλει το ειδικό έντυπο PID PDV μαζί με τη δήλωση ΦΠΑ του Ιανουαρίου ή του πρώτου τριμήνου, ανάλογα με το αν υποβάλλει μηνιαίες ή τριμηνιαίες δηλώσεις. Εάν συμπληρώσει τα απαιτούμενα όρια κατά τη διάρκεια του τρέχοντος έτους, θα υποβάλλει το έντυπο με τη δήλωση της περιόδου κατά την οποία τα συμπλήρωσε. Στην περίπτωση αυτή, ο έλεγχος θα βασίζεται στις εξαγωγές και στον συνολικό κύκλο εργασιών από την αρχή του έτους έως τη συγκεκριμένη περίοδο.
Οι επιχειρήσεις που πληρούν τα παραπάνω κριτήρια εξακολουθούν να δικαιούνται επιστροφή ΦΠΑ εντός 15 ημερών. Για τους υπόλοιπους δικαιούχους επιστροφής ΦΠΑ, η προθεσμία είναι 45 ημέρες. Επομένως, η νέα ρύθμιση διατηρεί τις δύο υφιστάμενες προθεσμίες και αλλάζει τη διαδικασία με την οποία οι εξαγωγικές επιχειρήσεις αποδεικνύουν ότι δικαιούνται την ταχύτερη επιστροφή.
Πηγές: eKapija, Serbia Business News
· Αύξηση του ετήσιου πληθωρισμού στη Σερβία στο 4,1% τον Σεπτέμβριο

Ο ετήσιος πληθωρισμός στη Σερβία διαμορφώθηκε σε 4,1% τον Σεπτέμβριο 2026, έναντι 2,2% τον Αύγουστο. Αυτό σημαίνει ότι οι τιμές των αγαθών και υπηρεσιών που αγοράζουν τα νοικοκυριά ήταν κατά μέσο όρο 4,1% υψηλότερες από τον Σεπτέμβριο του 2025. Σε σύγκριση με τον αμέσως προηγούμενο μήνα, τον Αύγουστο του 2026, η αύξηση ήταν 0,2%.
Η άνοδος του ετήσιου ποσοστού επηρεάστηκε από τη χαμηλή βάση σύγκρισης του προηγούμενου έτους. Τον Σεπτέμβριο του 2025 είχε εφαρμοστεί το μέτρο περιορισμού των περιθωρίων κέρδους στο λιανεμπόριο, το οποίο είχε συγκρατήσει τις τιμές. Καθώς οι τιμές του Σεπτεμβρίου 2026 συγκρίνονται με εκείνο το χαμηλότερο επίπεδο, η ετήσια αύξηση εμφανίζεται μεγαλύτερη. Επομένως, η μεταβολή του ετήσιου πληθωρισμού από 2,2% σε 4,1% δεν σημαίνει ότι οι τιμές αυξήθηκαν κατά 1,9% μέσα σε έναν μήνα.


Παρά την επιτάχυνση, ο πληθωρισμός παρέμεινε εντός του εύρους στόχου της Εθνικής Τράπεζας της Σερβίας, το οποίο εκτείνεται από 1,5% έως 4,5%, με κεντρικό στόχο το 3%. Η εξέλιξη υπογραμμίζει την ανάγκη να εξετάζονται παράλληλα η ετήσια και η μηνιαία μεταβολή των τιμών, ώστε να αποτυπώνεται με σαφήνεια τόσο η συνολική επιβάρυνση των νοικοκυριών όσο και η πρόσφατη πορεία του πληθωρισμού.
Πηγές: Στατιστική Υπηρεσία Σερβίας, SeeNews
· Μείωση του ελλείμματος τρεχουσών συναλλαγών

Το έλλειμμα του ισοζυγίου τρεχουσών συναλλαγών της Σερβίας μειώθηκε κατά 14% σε ετήσια βάση, σε 2,1 δισ. ευρώ, κατά το οκτάμηνο Ιανουαρίου–Αυγούστου 2026, σύμφωνα με στοιχεία της Εθνικής Τράπεζας της Σερβίας (NBS), τα οποία δημοσίευσε το SeeNews.
Η βελτίωση συνδέεται με τον περιορισμό του ελλείμματος στις συναλλαγές αγαθών κατά περίπου 10%, σε 3,82 δισ. ευρώ, και την αύξηση του πλεονάσματος δευτερογενών εισοδημάτων —στο οποίο περιλαμβάνονται τα εμβάσματα— κατά 14%, σε 4,04 δισ. ευρώ. Το πλεόνασμα υπηρεσιών παρέμεινε σχεδόν σταθερό, σε 1,36 δισ. ευρώ. Αντίθετα, το έλλειμμα πρωτογενών εισοδημάτων, που περιλαμβάνει μεταξύ άλλων πληρωμές τόκων και εισοδημάτων από επενδύσεις, αυξήθηκε κατά 20%, σε 3,69 δισ. ευρώ, περιορίζοντας τη συνολική βελτίωση. 
Η μείωση του ελλείμματος περιορίζει τις ανάγκες εξωτερικής χρηματοδότησης που προκύπτουν από τις τρέχουσες συναλλαγές. Παράλληλα, η αύξηση των πληρωμών εισοδημάτων προς το εξωτερικό εξακολουθεί να επιβαρύνει το ισοζύγιο.
Πηγή: SeeNews
· Ενίσχυση της σερβικής γεωργίας με επιχορηγήσεις άνω των 30 εκατ. ευρώ

Ολοκληρώθηκε το εξαετές πρόγραμμα «Ανταγωνιστική Γεωργία της Σερβίας» (Serbia Competitive Agriculture Project – SCAP), το οποίο υλοποιήθηκε από το Υπουργείο Γεωργίας, Δασών και Διαχείρισης Υδάτων της Σερβίας, με τη χρηματοδοτική υποστήριξη της Παγκόσμιας Τράπεζας. Στο πλαίσιο του προγράμματος ενισχύθηκαν 1.373 δικαιούχοι, κυρίως μικροί γεωργικοί παραγωγοί, καθώς και επιχειρήσεις και συνεταιρισμοί που δραστηριοποιούνται στη συγκέντρωση, μεταποίηση και εμπορία αγροτικών προϊόντων. Οι συνολικές επιχορηγήσεις ξεπέρασαν τα 30 εκατ. ευρώ, ενώ η συνολική αξία των επενδύσεων που πραγματοποιήθηκαν ανήλθε σε περίπου 60 εκατ. ευρώ.
Η χρηματοδότηση βασίστηκε σε συνδυασμό επιχορηγήσεων, τραπεζικών δανείων και ιδίων κεφαλαίων, με ποσοστά 50%, 40% και 10%, αντίστοιχα. Η προκαταβολική καταβολή των επιχορηγήσεων διευκόλυνε την υλοποίηση επενδύσεων σε γεωργικό εξοπλισμό, μηχανήματα, νέες τεχνολογίες και παραγωγικές εγκαταστάσεις. Σύμφωνα με τα αποτελέσματα που παρουσιάστηκαν κατά την ολοκλήρωση του προγράμματος, οι ωφελούμενοι παραγωγοί αύξησαν την παραγωγικότητά τους κατά 18,85% και την αξία της παραγωγής τους κατά 27,35%, ενώ συνήψαν συνολικά 1.724 συμβάσεις με αγοραστές αγροτικών προϊόντων.
Πηγή: Biznis.rs
· Στα 6,4 δισ. ευρώ τα αποθέματα χρυσού της Σερβίας

Η Διοικήτρια της Εθνικής Τράπεζας της Σερβίας (NBS), Jorgovanka Tabaković, ανακοίνωσε ότι τα αποθέματα χρυσού της χώρας ανέρχονται σε 55,3 τόνους, με συνολική αγοραία αξία που υπερβαίνει τα 6,4 δισ. ευρώ. Ο χρυσός αντιπροσωπεύει πλέον το 21,6% των συνολικών ακαθάριστων συναλλαγματικών διαθεσίμων της Σερβίας, αποτελώντας σημαντικό στοιχείο των αποθεματικών της χώρας. Κατά το εννεάμηνο Ιανουαρίου–Σεπτεμβρίου 2026, η Εθνική Τράπεζα προχώρησε στην αγορά επιπλέον 2,6 τόνων χρυσού από την εγχώρια παραγωγή, στο πλαίσιο της στρατηγικής ενίσχυσης και διαφοροποίησης των συναλλαγματικών διαθεσίμων.
Πηγή: Biznis.rs 

· Μείωση της απασχόλησης στη Σερβία
Σύμφωνα με στοιχεία της Στατιστικής Υπηρεσίας της Σερβίας ο αριθμός των καταγεγραμμένων απασχολουμένων το τρίτο τρίμηνο του 2026 ανήλθε σε 2.346.398 άτομα, παρουσιάζοντας μείωση κατά 19.347 άτομα ή 0,8% σε σύγκριση με την αντίστοιχη περίοδο του 2025. Η μεγαλύτερη υποχώρηση καταγράφηκε στις επιχειρήσεις και τους λοιπούς νομικούς φορείς, όπου οι απασχολούμενοι μειώθηκαν κατά 19.818 άτομα (1%), ενώ ο αριθμός των εγγεγραμμένων αυτοαπασχολούμενων αγροτών περιορίστηκε κατά 3.126 άτομα (7%). Αντίθετα, στην κατηγορία των επιχειρηματιών, των εργαζομένων τους και των λοιπών αυτοαπασχολουμένων σημειώθηκε αύξηση κατά 3.597 άτομα (0,8%). Σε σύγκριση με το δεύτερο τρίμηνο του 2026, η συνολική απασχόληση μειώθηκε επίσης κατά 9.542 άτομα (0,4%).
Πηγή: Biznis.rs

· Αυξημένη ζήτηση ευρώ στη Σερβία

Σημαντική αύξηση της ζήτησης ευρώ καταγράφεται τις τελευταίες ημέρες στα ανταλλακτήρια συναλλάγματος της Σερβίας, με αποτέλεσμα ορισμένα να αντιμετωπίζουν προσωρινές ελλείψεις διαθέσιμων μετρητών. Σύμφωνα με τον εκπρόσωπο της Ένωσης Ανταλλακτηρίων, Borislav Brujić, η ζήτηση έχει αυξηθεί αισθητά σε σχέση με τα συνήθη επίπεδα, χωρίς ωστόσο να έχουν επιβληθεί περιορισμοί στην αγορά συναλλάγματος από τους πολίτες. Ο ίδιος διευκρίνισε ότι οι ελλείψεις αφορούν κυρίως μικρότερα ανταλλακτήρια, τα οποία διαθέτουν περιορισμένα αποθέματα μετρητών και εξυπηρετούνται μέσω των εμπορικών τραπεζών. Παράλληλα, ανέφερε ότι η μέση ισοτιμία αναφοράς του δηναρίου στις 29 Οκτωβρίου διαμορφώθηκε σε 117,53 δηνάρια ανά ευρώ. Οι προσωρινές ελλείψεις σε μεμονωμένα ανταλλακτήρια δεν συνιστούν ένδειξη γενικευμένης έλλειψης συναλλάγματος στο τραπεζικό σύστημα. 
Πηγή: Politika 

· Αύξηση του ελλείμματος ταξιδιωτικών υπηρεσιών στη Σερβία

Σημαντική διεύρυνση παρουσίασε το έλλειμμα του ισοζυγίου ταξιδιωτικών υπηρεσιών της Σερβίας κατά το οκτάμηνο Ιανουαρίου–Αυγούστου 2026, καθώς οι δαπάνες των κατοίκων της χώρας για ταξίδια στο εξωτερικό αυξήθηκαν με αισθητά ταχύτερο ρυθμό από τις αντίστοιχες εισπράξεις από ξένους επισκέπτες. Σύμφωνα με στοιχεία της Εθνικής Τράπεζας Σερβίας (NBS), το έλλειμμα ανήλθε σε 1,68 δισ. ευρώ, έναντι 1,28 δισ. ευρώ την αντίστοιχη περίοδο του 2025, σημειώνοντας αύξηση περίπου 31%.
Ειδικότερα, οι δαπάνες των κατοίκων της Σερβίας για ταξίδια στο εξωτερικό αυξήθηκαν κατά 16,3%, φθάνοντας τα 3,63 δισ. ευρώ, ενώ οι εισπράξεις από επισκέπτες του εξωτερικού ενισχύθηκαν κατά 5,8%, στα 1,95 δισ. ευρώ. Η διαφορά αυτή είχε ως αποτέλεσμα τη διεύρυνση του ελλείμματος κατά περίπου 400 εκατ. ευρώ σε ετήσια βάση. Παρά την αύξηση των εισπράξεων από τον εισερχόμενο τουρισμό, η σημαντικά μεγαλύτερη άνοδος των ταξιδιωτικών δαπανών στο εξωτερικό επιβαρύνει το ισοζύγιο ταξιδιωτικών υπηρεσιών της χώρας. Ωστόσο, το συνολικό ισοζύγιο υπηρεσιών της Σερβίας παραμένει πλεονασματικό, κυρίως χάρη στις εισπράξεις από υπηρεσίες πληροφορικής και άλλες επιχειρηματικές υπηρεσίες.
Πηγές: Serbia Business News 




Εμπόριο-Επιχειρηματικότητα
· Συνεργασία βιομηχανικών πάρκων των Δυτικών Βαλκανίων με ευρωπαϊκούς φορείς
Επτά βιομηχανικά πάρκα και επιχειρηματικές ζώνες των Δυτικών Βαλκανίων υπέγραψαν, στις 30 Σεπτεμβρίου στην Μπούντβα του Μαυροβουνίου, μνημόνια συνεργασίας με έξι φορείς από την Ευρωπαϊκή Ένωση. Με την υπογραφή των συμφωνιών ξεκίνησε νέα πρωτοβουλία του Συμβουλίου Περιφερειακής Συνεργασίας (RCC), με στόχο την ενίσχυση των επιχειρηματικών σχέσεων και τη μεγαλύτερη συμμετοχή των επιχειρήσεων της περιοχής στην παραγωγή και προμήθεια προϊόντων για την ευρωπαϊκή αγορά. Από τη Σερβία συμμετείχε το CTPark Belgrade City, ενώ οι ευρωπαϊκοί εταίροι προέρχονται από την Αυστρία, τη Γερμανία και τη Σλοβενία.
Οι συμφωνίες προβλέπουν συνεργασία για την ανάπτυξη δικτύων προμηθευτών, την προσέλκυση επενδύσεων, τη διαχείριση βιομηχανικών πάρκων, την καινοτομία και την κατάρτιση εργαζομένων. Παράλληλα, προωθούν την εξοικονόμηση ενέργειας και πρώτων υλών, την επαναχρησιμοποίηση υλικών και τη βελτίωση των βιομηχανικών υποδομών. Στην αρχική φάση, το RCC θα υποστηρίξει επιχειρηματικές συναντήσεις, επισκέψεις και ανταλλαγή τεχνογνωσίας μεταξύ των συμμετεχόντων.
Πηγή: Συμβούλιο Περιφερειακής Συνεργασίας (RCC)

· Ανάπτυξη του σχεδιασμού μικροκυκλωμάτων στη Σερβία 
Περισσότεροι από 1.000 μηχανικοί εργάζονται στη Σερβία στον σχεδιασμό ολοκληρωμένων κυκλωμάτων, σύμφωνα με τον Πρωθυπουργό Đuro Macut. Οι ειδικοί αυτοί απασχολούνται σε εγχώριες επιχειρήσεις και σε κέντρα ανάπτυξης διεθνών εταιρειών. Η δήλωση έγινε στις 30 Σεπτεμβρίου, κατά την παρουσίαση των αποτελεσμάτων της ομάδας εργασίας για την ανάπτυξη και τον σχεδιασμό μικροκυκλωμάτων, η οποία συστάθηκε τον Ιούνιο του 2026.
Στόχος της σερβικής πλευράς είναι να αξιοποιήσει την υπάρχουσα τεχνογνωσία για τη δημιουργία εγχώριων προϊόντων και την κατοχύρωση δικών της δικαιωμάτων διανοητικής ιδιοκτησίας. Η έμφαση δίνεται στον σχεδιασμό των κυκλωμάτων, ο οποίος βασίζεται κυρίως στην εξειδικευμένη γνώση και απαιτεί μικρότερες επενδύσεις από την κατασκευή εργοστασίων παραγωγής. Όπως επισημάνθηκε, η Σερβία επιδιώκει να αναπτύξει δραστηριότητες στις οποίες μπορεί να αξιοποιήσει το ήδη διαθέσιμο επιστημονικό και τεχνικό προσωπικό της. 
Πηγή: Tanjug 

· Αύξηση των εξαγωγών της σερβικής αυτοκινητοβιομηχανίας το Α΄εξάμηνο του 2026

Σύμφωνα με το Biznis.rs, οι εξαγωγές του κλάδου οχημάτων και ρυμουλκούμενων της Σερβίας έφθασαν περίπου τα 2,8 δισ. ευρώ το πρώτο εξάμηνο του 2026, αυξημένες κατά 51,1% σε σύγκριση με την αντίστοιχη περίοδο του 2025. Η κατηγορία περιλαμβάνει και την παραγωγή εξαρτημάτων, συνεπώς το ποσό δεν αφορά αποκλειστικά εξαγωγές ολοκληρωμένων αυτοκινήτων.
Το δημοσίευμα συνδέει την αύξηση με τη δραστηριότητα του εργοστασίου της Stellantis στο Kragujevac και τη ζήτηση για το Fiat Grande Panda, κυρίως στην ευρωπαϊκή αγορά. Σύμφωνα με εκπρόσωπο του συνδικάτου εργαζομένων, το εργοστάσιο λειτουργεί σε τρεις βάρδιες, ενώ έχουν προστεθεί βάρδιες τα Σαββατοκύριακα για την κάλυψη των παραγγελιών.
Ο εκπρόσωπος του Εμπορικού Επιμελητηρίου της Σερβίας, Bojan Stanić, εκτιμά ότι η ανάπτυξη της αυτοκινητοβιομηχανίας ενισχύει τις εξαγωγές και στηρίζει τους εγχώριους προμηθευτές. Επισημαίνει επίσης ότι η ανταγωνιστική τιμή των οχημάτων επηρεάζει τη ζήτησή τους στις ευρωπαϊκές αγορές.
Πηγή: Biznis.rs

· Εξέλιξη της αγοράς φαρμάκων και ιατροτεχνολογικών προϊόντων το 2025

Η αξία των πωλήσεων φαρμάκων και ιατροτεχνολογικών προϊόντων στη Σερβία ξεπέρασε τα 2,2 δισ. ευρώ το 2025, σύμφωνα με δημοσίευμα της δημόσιας τηλεόρασης RTS. Στο ποσό δεν περιλαμβάνονται τα συμπληρώματα διατροφής που αγοράζουν οι καταναλωτές. Η μεγαλύτερη αύξηση, κατά 15%, καταγράφηκε στα συνταγογραφούμενα φάρμακα, κυρίως στις θεραπείες για τον καρκίνο, τις παθήσεις του νευρικού συστήματος και τις μεταβολικές ασθένειες.
Παράλληλα, ενισχύεται η εξαγωγική δραστηριότητα της σερβικής φαρμακοβιομηχανίας. Οι εξαγωγές φαρμακευτικών προϊόντων και σκευασμάτων πλησίασαν το 1 δισ. ευρώ το 2025, αυξημένες κατά 30,2%, και αντιστοιχούσαν στο 2,8% των συνολικών εξαγωγών της χώρας. Ωστόσο, ο κλάδος παραμένει εξαρτημένος από εισαγόμενες πρώτες ύλες.
Στο ίδιο δημοσίευμα, ο διευθύνων σύμβουλος του ομίλου STADA ανακοίνωσε την έγκριση πρόσθετης επένδυσης 20 εκατ. ευρώ στο Vršac, για την αύξηση της παραγωγής και τη δημιουργία νέων εγκαταστάσεων. Σύμφωνα με τη σερβική Υπηρεσία Φαρμάκων και Ιατροτεχνολογικών Προϊόντων, στη χώρα είναι καταχωρισμένα 5.146 φάρμακα και διεξάγονται 349 κλινικές δοκιμές φαρμάκων ανθρώπινης χρήσης. 
Πηγή: RTS
· Αύξηση των εξαγωγών και μείωση του εμπορικού ελλείμματος της Σερβίας στο οκτάμηνο του 2026

Η συνολική εμπορική ανταλλαγή αγαθών της Σερβίας ανήλθε σε 52,52 δισ. ευρώ την περίοδο Ιανουαρίου–Αυγούστου 2026, σημειώνοντας αύξηση 6,4% σε σύγκριση με το αντίστοιχο διάστημα του 2025. Οι εξαγωγές αυξήθηκαν κατά 8,8% και διαμορφώθηκαν σε 23,71 δισ. ευρώ, ενώ οι εισαγωγές αυξήθηκαν κατά 4,6%, φθάνοντας τα 28,81 δισ. ευρώ.
Καθώς οι εξαγωγές αυξήθηκαν ταχύτερα από τις εισαγωγές, το εμπορικό έλλειμμα περιορίστηκε κατά 11,3%, σε 5,10 δισ. ευρώ. Παράλληλα, ο βαθμός κάλυψης των εισαγωγών από τις εξαγωγές βελτιώθηκε σε 82,3%, από 79,1% ένα έτος νωρίτερα. Αυτό σημαίνει ότι, για κάθε 100 ευρώ εισαγόμενων αγαθών, η Σερβία εξήγαγε αγαθά αξίας 82,3 ευρώ, έναντι 79,1 ευρώ στο οκτάμηνο του 2025.
Η Ευρωπαϊκή Ένωση παρέμεινε ο κυριότερος εμπορικός εταίρος της χώρας, αντιπροσωπεύοντας το 58,3% της συνολικής εμπορικής ανταλλαγής. Σημαντική ήταν επίσης η συναλλαγή με τις χώρες της Συμφωνίας Ελεύθερου Εμπορίου Κεντρικής Ευρώπης (CEFTA), προς τις οποίες οι σερβικές εξαγωγές ανήλθαν σε 3,22 δισ. ευρώ και οι εισαγωγές σε 1,03 δισ. ευρώ. Στις συναλλαγές αυτές η Σερβία κατέγραψε πλεόνασμα 2,19 δισ. ευρώ, κυρίως από εξαγωγές δημητριακών και προϊόντων τους, ποτών, οδικών οχημάτων, φαρμακευτικών προϊόντων και ηλεκτρικών μηχανών και συσκευών.
Τα στοιχεία καταγράφουν βελτίωση του εμπορικού ισοζυγίου, καθώς μειώθηκε η διαφορά μεταξύ εισαγωγών και εξαγωγών. Ωστόσο, η συνολική αξία των εισαγωγών εξακολουθεί να υπερβαίνει εκείνη των εξαγωγών, με αποτέλεσμα το εμπόριο αγαθών να παραμένει ελλειμματικό.
Πηγές: Στατιστική Υπηρεσία Σερβίας, Tanjug, Biznis.rs

· Ενίσχυση της οικονομικής συνεργασίας Σερβίας–Γαλλίας

Η έναρξη λειτουργίας γραφείου του γαλλικού οργανισμού προώθησης εξαγωγών και επενδύσεων Business France στο Βελιγράδι δημιουργεί νέο πλαίσιο υποστήριξης της επιχειρηματικής συνεργασίας Σερβίας–Γαλλίας. Το γραφείο, με αρχική στελέχωση τριών ατόμων, θα διευκολύνει την ανάπτυξη εμπορικών επαφών και επενδυτικών συνεργασιών στη Σερβία και στην ευρύτερη περιοχή των Δυτικών Βαλκανίων. Στο πλαίσιο των σχετικών επαφών, είκοσι σερβικές επιχειρήσεις από κλάδους όπως οι κατασκευές, οι υποδομές και η πληροφορική παρουσίασαν τις δραστηριότητές τους και τα σχέδιά τους για είσοδο στη γαλλική αγορά. 
Σύμφωνα με το PKS, στις 30 Νοεμβρίου 2026 προγραμματίζεται η υπογραφή συμφωνίας στρατηγικής συνεργασίας με τη Business France στη Γαλλική Γερουσία. Παράλληλα, η διμερής εμπορική ανταλλαγή εκτιμάται ότι θα φθάσει περίπου τα 2,5 δισ. ευρώ έως το τέλος του έτους. Ως σημαντικά πεδία συνεργασίας αναδείχθηκαν οι υποδομές μεταφορών, η ύδρευση και η επεξεργασία λυμάτων. 
Οι συζητήσεις περιέλαβαν επίσης τη σύνδεση των τεχνολογικών κλάδων των δύο χωρών, τη διοργάνωση επιχειρηματικού φόρουμ κατά την EXPO 2027 και την υποστήριξη της συμμετοχής γαλλικών επιχειρήσεων στη GITEX AI Belgrade, στις 25–27 Μαΐου 2027. Εξετάστηκε ακόμη η διοργάνωση στοχευμένων επισκέψεων Γάλλων αγοραστών σε σερβικές επιχειρήσεις, με στόχο την ανάπτυξη νέων συνεργασιών και την ένταξη τοπικών παραγωγών σε διεθνείς αλυσίδες εφοδιασμού. 
Πηγές: eKapija, Εμπορικό Επιμελητήριο Σερβίας 

· Εξαγορά της σερβικής λιανικής της Fortenova από την Alta Retail

Η κροατική Fortenova Group ανακοίνωσε την ολοκλήρωση της πώλησης των δραστηριοτήτων λιανικής της στη Σερβία στην Alta Retail, μετά την εκπλήρωση όλων των όρων της συμφωνίας. Η συναλλαγή περιλαμβάνει την απόκτηση εταιρικών μεριδίων στην Idea Marketi, η οποία λειτουργεί τις αλυσίδες IDEA, Mercator και Roda, καθώς και σε τέσσερις συνδεδεμένες εταιρείες: την Enna Fruit Grocka, προμηθευτή φρούτων και λαχανικών, τη Super Kartica, που διαχειρίζεται πρόγραμμα επιβράβευσης πελατών, την εταιρεία ακινήτων M‑Profil SPV και την mStart Business Solutions, πάροχο υπηρεσιών πληροφορικής.
Οι πέντε εταιρείες εντάσσονται πλέον στην Alta Retail, σηματοδοτώντας την επέκταση του επιχειρηματικού σχήματος Alta Group στον τομέα του λιανεμπορίου. Σύμφωνα με την ανακοίνωση, ο νέος ιδιοκτήτης επιδιώκει την περαιτέρω ανάπτυξή τους μέσω εκσυγχρονισμού, βελτίωσης των διαδικασιών και καινοτομίας, διατηρώντας την ταυτότητα και την παράδοση των εμπορικών σημάτων IDEA, Mercator και Roda. Δεν αναφέρονται το τίμημα της συναλλαγής ή τα ακριβή ποσοστά των εταιρικών μεριδίων που αποκτήθηκαν.
Πηγή: SeeNews, Fortenova Group — επίσημη ανακοίνωση 

· Αύξηση της παραγωγής επεξεργασμένων φρούτων και λαχανικών

Η παραγωγή στον κλάδο επεξεργασίας και συντήρησης φρούτων και λαχανικών στη Σερβία αυξήθηκε κατά 31,7% τον Ιούλιο 2026 σε σύγκριση με τον Ιούλιο του προηγούμενου έτους. Η επίδοση ήταν αισθητά υψηλότερη από εκείνη της συνολικής βιομηχανίας τροφίμων, η οποία κατέγραψε αύξηση παραγωγής μόλις 0,7% τον ίδιο μήνα και οριακή υποχώρηση 0,1% στο επτάμηνο Ιανουαρίου–Ιουλίου.
Η πορεία των επιμέρους κλάδων παρουσίασε σημαντικές διαφοροποιήσεις. Η παραγωγή φυτικών και ζωικών ελαίων και λιπών μειώθηκε κατά 13,5% τον Ιούλιο, ενώ ασθενέστερες επιδόσεις καταγράφηκαν στα γαλακτοκομικά, στα προϊόντα αλευρόμυλων, στα αρτοσκευάσματα, στα ζυμαρικά και στις ζωοτροφές. Παράλληλα, οι συνολικές εξαγωγές τροφίμων ανήλθαν σε περίπου 1,79 δισ. ευρώ κατά το πρώτο επτάμηνο του έτους.
Η αύξηση στην επεξεργασία φρούτων και λαχανικών αποτελεί θετική εξέλιξη για τον συγκεκριμένο κλάδο, χωρίς να υποδηλώνει αντίστοιχη ανάκαμψη στο σύνολο της βιομηχανίας τροφίμων. Για να διαπιστωθεί εάν η άνοδος έχει διάρκεια, απαιτούνται στοιχεία περισσότερων μηνών, καθώς η δραστηριότητα επηρεάζεται από την εποχικότητα της συγκομιδής και τη διαθεσιμότητα πρώτων υλών. Πηγή: Serbia Business News
· Η συμβολή των μεγαλύτερων επιχειρήσεων στη σερβική οικονομία

Οι 100 μεγαλύτερες επιχειρήσεις της Σερβίας, με κριτήριο τα λειτουργικά έσοδα, πραγματοποίησαν το 28,7% των συνολικών λειτουργικών εσόδων των εταιρειών που εξετάστηκαν για το 2025 και απασχολούσαν το 16,4% των εργαζομένων τους. Τα στοιχεία περιλαμβάνονται στην έκθεση της Υπηρεσίας Μητρώων Επιχειρήσεων της Σερβίας, η οποία βασίζεται στις ετήσιες οικονομικές καταστάσεις 112.436 εταιρειών.
Στην πρώτη πεντάδα της κατάταξης βρίσκονται οι Elektroprivreda Srbije, NIS, Serbia Zijin Copper, Serbia Zijin Mining και Telekom Srbija. Το χονδρικό και λιανικό εμπόριο έχει τη μεγαλύτερη εκπροσώπηση, με 35 επιχειρήσεις μεταξύ των 100 πρώτων. Από τις εταιρείες της κατάταξης, οι 76 αύξησαν τα λειτουργικά τους έσοδα έναντι του 2024, ενώ οι 91 περιλαμβάνονταν και στην αντίστοιχη περσινή κατάταξη.
Διαφορετική εικόνα προκύπτει από την κατάταξη με βάση τα καθαρά κέρδη. Οι 100 επιχειρήσεις με τα υψηλότερα καθαρά κέρδη συγκέντρωσαν το 43,1% του συνολικού καθαρού κέρδους των εταιρειών που εξετάστηκαν, απασχολώντας το 9,6% των εργαζομένων. Σε αυτή την ομάδα, η μεταποίηση είχε τη μεγαλύτερη παρουσία, με 34 εταιρείες, ενώ ο κλάδος της εξόρυξης ξεχώρισε ως προς το ύψος των κερδών.
Πηγές: Biznis.rs, eKapija 

· Επέκταση της Telekom Srbija στην αμερικανική αγορά

Η Telekom Srbija προγραμματίζει την έναρξη παροχής υπηρεσιών κινητής τηλεφωνίας στις Ηνωμένες Πολιτείες την 1η Δεκεμβρίου 2026, μέσω του δικτύου της AT&T. Όπως ανακοίνωσε ο διευθύνων σύμβουλος της εταιρείας, Vladimir Lučić, η έναρξη λειτουργίας προϋποθέτει τη χορήγηση της σχετικής άδειας, η οποία αναμένεται στα μέσα Νοεμβρίου.
Τα πακέτα υπηρεσιών θα προσφέρονται στην τιμή των 29 δολαρίων και θα περιλαμβάνουν απεριόριστες κλήσεις προς τη Σερβία, τη Βοσνία και Ερζεγοβίνη και το Μαυροβούνιο, καθώς και πρόσβαση στα τηλεοπτικά κανάλια της Telekom Srbija. Η χρήση του δικτύου της AT&T θα επιτρέπει την παροχή υπηρεσιών σε ολόκληρη την αμερικανική επικράτεια, χωρίς να απαιτείται η κατασκευή ιδιόκτητου δικτύου κινητής τηλεφωνίας.
Η είσοδος στην αμερικανική αγορά αποτελεί μέρος της στρατηγικής διεθνούς επέκτασης του ομίλου και διεύρυνσης του πελατολογίου του. Παράλληλα, η διοίκηση θέτει ως προτεραιότητες την ανάπτυξη του δικτύου πέμπτης γενιάς στη Σερβία, την περαιτέρω επέκταση στην Ευρώπη και τη συνεργασία με αμερικανικές εταιρείες στον τομέα της τεχνητής νοημοσύνης.
Πηγές: Tanjug, SeeNews

· Εθνική πλατφόρμα καθημερινής παρακολούθησης και σύγκρισης τιμών λιανικής

Στη Σερβία είναι διαθέσιμη πλατφόρμα καθημερινής παρακολούθησης και σύγκρισης τιμών λιανικής, η οποία καλύπτει περισσότερα από 11.000 προϊόντα σε πάνω από 4.000 καταστήματα. Η πρόσβαση είναι ελεύθερη, χωρίς εγγραφή, και επιτρέπει στους καταναλωτές να συγκρίνουν την τιμή του ίδιου προϊόντος σε διαφορετικές επιχειρήσεις λιανικής.
Η πλατφόρμα αναπτύχθηκε από το Υπουργείο Εσωτερικού και Εξωτερικού Εμπορίου, σε συνεργασία με την Υπηρεσία Πληροφορικής και Ηλεκτρονικής Διακυβέρνησης. Περιλαμβάνει στοιχεία από 39 επιχειρήσεις λιανικής και 25 κατηγορίες προϊόντων. Η υποχρέωση καθημερινής δημοσίευσης τιμοκαταλόγων αφορά επιχειρήσεις με συνολικά ετήσια έσοδα άνω των 3 δισ. RSD κατά το προηγούμενο έτος.
Για τις ελληνικές επιχειρήσεις που διαθέτουν καταναλωτικά προϊόντα στη σερβική αγορά, η πλατφόρμα προσφέρει ένα πρόσθετο εργαλείο παρακολούθησης των τιμών και του ανταγωνισμού.
Πηγή: eKapija, Πρόσβαση στην πλατφόρμα σύγκρισης τιμών

· Μείωση της κίνησης στα σερβικά λιμάνια λόγω δυσκολιών στην ποτάμια ναυσιπλοΐα

Η διακίνηση φορτίων στα σερβικά λιμάνια μειώθηκε κατά 63% τον Αύγουστο και κατά 57% τον Σεπτέμβριο του 2026, σε σύγκριση με τους αντίστοιχους μήνες του 2025. Σύμφωνα με τη σερβική Υπηρεσία Διαχείρισης Λιμένων, βασική αιτία ήταν η χαμηλή στάθμη των ποταμών, η οποία δυσχέρανε τη ναυσιπλοΐα και περιόρισε τις μεταφορές. Το πρόβλημα επηρέασε τις μετακινήσεις στον Δούναβη και σε άλλες χώρες της περιοχής.
Η χαμηλή στάθμη επηρέασε και τις ποτάμιες κρουαζιέρες. Παρά τη θετική έναρξη της τουριστικής περιόδου, ο συνολικός αριθμός επιβατών έως το τέλος Σεπτεμβρίου ήταν περίπου 12% χαμηλότερος από την αντίστοιχη περίοδο του προηγούμενου έτους.
Σε συνάντηση με το Εμπορικό Επιμελητήριο της Σερβίας, εκπρόσωποι των λιμένων και των επιχειρήσεων ποτάμιων μεταφορών τόνισαν την ανάγκη εναλλακτικών διαδρομών για τη μεταφορά των εμπορευμάτων. Ιδιαίτερη έμφαση έδωσαν στην αξιοποίηση του σιδηροδρόμου, όπου τα λιμάνια διαθέτουν τις απαραίτητες υποδομές. Υπογράμμισαν επίσης ότι η αντιμετώπιση των καθυστερήσεων απαιτεί στενότερη συνεργασία μεταξύ μεταφορέων, λιμένων, επιχειρήσεων και αρμόδιων υπηρεσιών.
Πηγή: eKapija

· Νέοι κανόνες παρακολούθησης των δημόσιων επενδυτικών έργων στη Σερβία

Το Υπουργείο Οικονομικών της Σερβίας καθόρισε νέα έντυπα και διαδικασίες για την προετοιμασία, την αξιολόγηση και την παρακολούθηση των δημόσιων επενδυτικών έργων. Σύμφωνα με το δημοσίευμα, ο σχετικός κανονισμός δημοσιεύθηκε στην Επίσημη Εφημερίδα της Σερβίας στις 9 Οκτωβρίου 2026, με αριθμό 96/2026.
Κατά την υλοποίηση των έργων, οι αρμόδιοι φορείς θα υποβάλλουν ανά τρίμηνο εκθέσεις για την πρόοδο των εργασιών, τις δαπάνες και τυχόν αποκλίσεις από τον αρχικό σχεδιασμό. Μετά την ολοκλήρωση κάθε έργου προβλέπεται τελική έκθεση εντός 60 ημερών. Χωριστή έκθεση απαιτείται και όταν αποφασίζεται η διακοπή ενός έργου, με αναφορά στους λόγους, στα ποσά που έχουν δαπανηθεί και στις συνέπειες για τα δημόσια οικονομικά.
Η τεκμηρίωση θα καταχωρίζεται στην κεντρική βάση δημόσιων επενδυτικών έργων PIMIS. Ο κανονισμός προβλέπει επίσης ειδικά έντυπα για έργα τοπικής αυτοδιοίκησης και αντικαθιστά το προηγούμενο πλαίσιο τεκμηρίωσης του 2023.
Πηγή: eKapija 

· Συνέδριο τεχνητής νοημοσύνης και βιοτεχνολογίας στο Βελιγράδι

Με τη συμμετοχή περισσότερων από 1.000 εκπροσώπων της επιστημονικής κοινότητας, της ιατρικής, των επιχειρήσεων και των επενδυτικών φορέων πραγματοποιείται στο Βελιγράδι το πέμπτο διεθνές συνέδριο «AI 4 LIFE: Biotech Future Forum 2026», με αντικείμενο τις εφαρμογές της τεχνητής νοημοσύνης στη βιοτεχνολογία, την υγεία και την επιστημονική έρευνα.
Κατά την έναρξη του συνεδρίου, ο Διευθυντής του σερβικού Γραφείου Τεχνολογιών Πληροφορικής και Ηλεκτρονικής Διακυβέρνησης, Mihailo Jovanović, αναφέρθηκε στην ανάπτυξη των κρατικών ψηφιακών υποδομών, στις οποίες περιλαμβάνονται τα κέντρα δεδομένων του Βελιγραδίου και του Kragujevac και η Εθνική Πλατφόρμα Τεχνητής Νοημοσύνης. Σύμφωνα με τον ίδιο, έως το τέλος του 2026 προβλέπεται η λειτουργία συνολικά τριών υπερυπολογιστών, με στόχο την ενίσχυση των υπολογιστικών δυνατοτήτων της χώρας. Στο συνέδριο συμμετέχουν επίσης εκπρόσωποι του Παγκόσμιου Οικονομικού Φόρουμ και του Προγράμματος Ανάπτυξης των Ηνωμένων Εθνών (UNDP), με έμφαση στη συνεργασία επιστημονικών φορέων, επιχειρήσεων και δημόσιας διοίκησης για την αξιοποίηση των νέων τεχνολογιών.
Πηγή: Biznis.rs / Beta

· Αύξηση 39% των περιστατικών κυβερνοασφάλειας στη Σερβία

Σημαντική αύξηση των καταγεγραμμένων περιστατικών κυβερνοασφάλειας σημειώθηκε στη Σερβία το 2025, σύμφωνα με στοιχεία του Εθνικού Κέντρου Αντιμετώπισης Περιστατικών Κυβερνοασφάλειας (National CERT). Συγκεκριμένα, καταγράφηκαν σχεδόν 1.760 αναφορές περιστατικών, αυξημένες κατά 39% σε σύγκριση με το 2024, συνεχίζοντας την ανοδική τάση των τελευταίων ετών. Μεταξύ των συχνότερων απειλών περιλαμβάνονται η υποκλοπή προσωπικών δεδομένων και κωδικών πρόσβασης, η μη εξουσιοδοτημένη πρόσβαση σε πληροφοριακά συστήματα και οι επιθέσεις με κακόβουλο λογισμικό που δεσμεύει δεδομένα με σκοπό την καταβολή λύτρων.
Παράλληλα, σύμφωνα με έρευνα της οργάνωσης NALED σε 140 δήμους και πόλεις της Σερβίας, μόλις το 39% των τοπικών αυτοδιοικήσεων εφαρμόζει πλήρως τα προβλεπόμενα μέτρα προστασίας των πληροφοριακών συστημάτων. Τα στοιχεία παρουσιάστηκαν στο πλαίσιο ενημερωτικών πρωτοβουλιών για την κυβερνοασφάλεια, με τη συμμετοχή της Ρυθμιστικής Αρχής Ηλεκτρονικών Επικοινωνιών και Ταχυδρομικών Υπηρεσιών (RATEL) και της NALED, αναδεικνύοντας την ανάγκη ενίσχυσης της προστασίας ψηφιακών υπηρεσιών και της κατάρτισης των εργαζομένων τόσο στον δημόσιο όσο και στον ιδιωτικό τομέα.
Πηγή: eKapija


Ενέργεια- Περιβάλλον 
· Παράταση της άδειας λειτουργίας της NIS και των διαπραγματεύσεων με τη MOL έως τις 11 Δεκεμβρίου

Το αμερικανικό Υπουργείο Οικονομικών χορήγησε νέα ειδική άδεια στη σερβική πετρελαϊκή εταιρεία NIS, επιτρέποντας τη συνέχιση της λειτουργίας της έως τις 11 Δεκεμβρίου 2026. Η άδεια καλύπτει τη διύλιση, την εισαγωγή αργού πετρελαίου, τις συναλλαγές που είναι απαραίτητες για τον εφοδιασμό, την τεχνική συντήρηση και τις οικονομικές εκκαθαρίσεις. Παράλληλα, η ουγγρική MOL έλαβε έγκριση για τη συνέχιση, έως την ίδια ημερομηνία, των διαπραγματεύσεων για την αγορά του ρωσικού πλειοψηφικού μεριδίου στη NIS. Οι προηγούμενες άδειες είχαν λήξει στις 30 Οκτωβρίου.
Η παράταση επιτρέπει προσωρινά τη συνέχιση των δραστηριοτήτων της εταιρείας, αλλά η μεταβίβαση του μετοχικού μεριδίου δεν έχει ολοκληρωθεί. Σύμφωνα με τη MOL, η συναλλαγή απαιτεί την έγκριση της αρμόδιας αμερικανικής υπηρεσίας ελέγχου κυρώσεων (OFAC), καθώς και άλλων αρχών.
Σε ανάλυση του NIN, οι καθυστερήσεις συνδέονται με τις ευρύτερες σχέσεις μεταξύ ΗΠΑ και Ρωσίας και με τις προτεραιότητες της ουγγρικής πλευράς. Πρόκειται για εκτιμήσεις των αναλυτών που φιλοξενούνται στο δημοσίευμα. Η συνέχιση της λειτουργίας της NIS παραμένει ιδιαίτερα σημαντική για τη σερβική αγορά καυσίμων, καθώς η εταιρεία διαχειρίζεται το μοναδικό διυλιστήριο της χώρας, στο Πάντσεβο. Πηγές:SeeNews, NIN 

· Παράταση της συμφωνίας προμήθειας ρωσικού φυσικού αερίου

Η συμφωνία προμήθειας φυσικού αερίου της Σερβίας με τη ρωσική Gazprom παρατάθηκε για ακόμη τρεις μήνες, έως τις 31 Δεκεμβρίου 2026, με τους ίδιους όρους. Την εξέλιξη επιβεβαίωσε στη δημόσια τηλεόραση RTS ο διευθύνων σύμβουλος της Srbijagas, Dušan Bajatović.
Η παράταση συμβάλλει στην κάλυψη των αναγκών της χώρας κατά την έναρξη της χειμερινής περιόδου. Η Υπουργός Ορυχείων και Ενέργειας, Dubravka Đedović Handanović, ανέφερε ότι οι συμφωνημένοι όροι με τη Gazprom παραμένουν ευνοϊκότεροι από τις τότε τιμές στην ευρωπαϊκή αγορά, στοιχείο σημαντικό τόσο για τα νοικοκυριά όσο και για τις επιχειρήσεις.
Σύμφωνα με την ίδια, η Σερβία διέθετε συνολικά αποθέματα 704 εκατ. κυβικών μέτρων φυσικού αερίου στην αποθήκη Banatski Dvor και σε εγκαταστάσεις στην Ουγγαρία. Τα αποθέματα αυτά, σε συνδυασμό με τη συνέχιση των εισαγωγών, ενισχύουν την προετοιμασία της χώρας για τη χειμερινή κατανάλωση και για ενδεχόμενες διαταραχές στον εφοδιασμό. 
Πηγή: RTS 
· Παρουσίαση μελέτης του ΙΕΝΕ για τις ενεργειακές επενδύσεις στη ΝΑ Ευρώπη
Μελέτη του ελληνικού Ινστιτούτου Ενέργειας Νοτιοανατολικής Ευρώπης (ΙΕΝΕ), η οποία παρουσιάστηκε την 1η Οκτωβρίου στο Εμπορικό Επιμελητήριο της Σερβίας, εκτιμά ότι το δυναμικό νέων επενδύσεων στις ενεργειακές υποδομές της περιοχής υπερβαίνει τα 700 δισ. ευρώ έως το 2035. Η μελέτη «Ενεργειακή επισκόπηση της Νοτιοανατολικής Ευρώπης 2025/2026» καλύπτει τα ενεργειακά συστήματα 16 χωρών και περιλαμβάνει προβολές έως το 2050. Το ποσό αφορά δυνητικές επενδύσεις στο σύνολο της περιοχής και δεν αποτελεί ανακοίνωση εγκεκριμένης χρηματοδότησης.
Κατά την παρουσίαση τονίστηκε ότι η ανάπτυξη νέων μονάδων παραγωγής πρέπει να συνοδεύεται από επενδύσεις στα δίκτυα, ώστε η παραγόμενη ενέργεια να φθάνει στους καταναλωτές. Έμφαση δόθηκε επίσης στη συνεργασία μεταξύ των χωρών, στην κατάρτιση εργαζομένων και στη συμμετοχή περιφερειακών επιχειρήσεων στον σχεδιασμό, την παραγωγή εξοπλισμού και την εγκατάσταση των έργων.
Η εκδήλωση συγκέντρωσε εκπροσώπους κρατικών υπηρεσιών, ρυθμιστικών αρχών, ενεργειακών εταιρειών, χρηματοπιστωτικών οργανισμών και ερευνητικών φορέων, καθώς και ειδικούς από τη Σερβία και την Ελλάδα.
Πηγή: Beta

· Συμφωνία της Innovagrid, με ελληνική συμμετοχή, για προμήθεια φωτοβολταϊκών πλαισίων ισχύος 200 MW

Η σερβική εταιρεία ανανεώσιμων πηγών ενέργειας Innovagrid υπέγραψε συμφωνία με την TCL SunPower, μέλος του κινεζικού ομίλου TCL, για την προμήθεια φωτοβολταϊκών πλαισίων συνολικής ισχύος περίπου 200 MW. Ο εξοπλισμός προορίζεται για έργα στη Σερβία κατά τους επόμενους δώδεκα μήνες. Η πρώτη παρτίδα, ισχύος 20 MW, βρίσκεται ήδη σε μεταφορά και αναμένεται να παραδοθεί στον χώρο του έργου εντός Οκτωβρίου.
Τα έργα θα αναπτυχθούν σε συνεργασία με τη σερβική εταιρεία AVJ Construction, η οποία θα αναλάβει την ανάπτυξη, τον σχεδιασμό και την εμπορική στρατηγική τους. Η Innovagrid θα είναι υπεύθυνη για τις τεχνικές μελέτες, την προμήθεια εξοπλισμού και την κατασκευή. Δεν δημοσιοποιήθηκαν η συνολική αξία των επενδύσεων, οι τοποθεσίες και οι προβλεπόμενες ημερομηνίες ολοκλήρωσης. Η συμφωνία αφορά την προμήθεια εξοπλισμού και δεν επιβεβαιώνει ότι το σύνολο των έργων θα τεθεί σε λειτουργία μέσα στο επόμενο έτος.
Η εξέλιξη παρουσιάζει ελληνικό επιχειρηματικό ενδιαφέρον. Σύμφωνα με τα στοιχεία του σερβικού μητρώου επιχειρήσεων που παραθέτει το SeeNews, η Innovagrid ιδρύθηκε στο Βελιγράδι τον Ιανουάριο του 2026 και ανήκει κατά 60% στην εταιρεία Eneresco Single Member, με έδρα την Ελλάδα. Στο μετοχικό της κεφάλαιο συμμετέχουν επίσης οι εταιρείες Dias Solar και Spectrum Solar, με έδρα το Βελιγράδι, με ποσοστά 30% και 10%, αντίστοιχα.
Πηγή: SeeNews

· Ενισχύονται τα υποχρεωτικά αποθέματα πετρελαίου

Τα υποχρεωτικά αποθέματα πετρελαίου και πετρελαϊκών προϊόντων της Σερβίας έχουν αυξηθεί, αλλά εξακολουθούν να υπολείπονται του στόχου κάλυψης 90 ημερών καθαρών εισαγωγών. Προκαταρκτικά στοιχεία της Γραμματείας της Ενεργειακής Κοινότητας, υπολόγιζαν την κάλυψη σε 51 ημέρες και κατέτασσαν τη Σερβία στην πρώτη θέση μεταξύ των εξεταζόμενων περιφερειακών αγορών.
Την ίδια ημέρα, το αρμόδιο υπουργείο ανακοίνωσε υψηλότερη κάλυψη, 56 ημερών, και συνολικά υποχρεωτικά αποθέματα 291.459 τόνων. Οι δύο πηγές δεν διευκρινίζουν αν η διαφορά οφείλεται στην ημερομηνία αναφοράς ή στον τρόπο υπολογισμού. Για τον λόγο αυτό, τα δύο μεγέθη πρέπει να παρουσιάζονται με σαφή αναφορά στην προέλευσή τους.
Η ενίσχυση των αποθεμάτων συνδέεται με την ανάπτυξη νέων αποθηκευτικών εγκαταστάσεων στο Smederevo. Τέσσερις από τις έξι νέες δεξαμενές τέθηκαν σε λειτουργία τον Δεκέμβριο του 2025, ενώ η ολοκλήρωση των υπόλοιπων δύο αναμένεται έως τον Δεκέμβριο του 2026. Η αύξηση της αποθήκευσης ενισχύει τη δυνατότητα αντιμετώπισης διαταραχών του εφοδιασμού 
Πηγή: Biznis.rs, Υπουργείο Μεταλλείων και Ενέργειας Σερβίας

· Απλοποίηση της διαδικασίας αδειοδότησης φωτοβολταϊκών έως 1 MW σε βιομηχανικές εγκαταστάσεις

Η κυβέρνηση της Σερβίας τροποποίησε τον κανονισμό για τους όρους χωροθέτησης, απλοποιώντας τη διαδικασία εγκατάστασης φωτοβολταϊκών σταθμών ισχύος έως 1 MW μέσα σε επιχειρηματικά και βιομηχανικά συγκροτήματα. Η νέα ρύθμιση καταργεί την υποχρέωση προηγούμενης έκδοσης όρων χωροθέτησης για εγκαταστάσεις που προορίζονται αποκλειστικά για την κάλυψη των ενεργειακών αναγκών της επιχείρησης, χωρίς δυνατότητα διοχέτευσης της παραγόμενης ηλεκτρικής ενέργειας στο δίκτυο διανομής. Η εξαίρεση καλύπτει και εργασίες μετατόπισης υφιστάμενης σύνδεσης, εφόσον πραγματοποιούνται αποκλειστικά για τις ανάγκες του φωτοβολταϊκού σταθμού.
Η απλοποίηση αφορά συγκεκριμένο στάδιο της αδειοδοτικής διαδικασίας . Οι επενδυτές εξακολουθούν να υποχρεούνται να εξασφαλίζουν όλες τις εγκρίσεις και τα δικαιολογητικά που απαιτούνται από την ειδική νομοθεσία και να τα υποβάλλουν μαζί με την αίτηση για οικοδομική άδεια ή έγκριση εκτέλεσης εργασιών. Επομένως, η εγκατάσταση των σταθμών παραμένει υπό τους προβλεπόμενους τεχνικούς και κατασκευαστικούς όρους.
Η αλλαγή αναμένεται να περιορίσει τον χρόνο προετοιμασίας και το διοικητικό κόστος των σχετικών επενδύσεων, διευκολύνοντας τις επιχειρήσεις να καλύπτουν μέρος της κατανάλωσής τους με ηλεκτρική ενέργεια δικής τους παραγωγής. Καθώς δεν επιτρέπεται η διάθεση πλεονάσματος στο δίκτυο, η επιλογή της ισχύος κάθε εγκατάστασης θα πρέπει να προσαρμόζεται στις πραγματικές ανάγκες και στο ωράριο λειτουργίας της επιχείρησης.
Η τροποποίηση υιοθετήθηκε στις 8 Οκτωβρίου 2026, δημοσιεύθηκε στην Επίσημη Εφημερίδα της Σερβίας αριθ. 96/2026 στις 9 Οκτωβρίου και τίθεται σε ισχύ στις 17.10 2026
Πηγή: Energetski Portal, eKapija, Biznis.rs

· Έναρξη λειτουργίας του αιολικού πάρκου Pupin

Εγκαινιάστηκε στις 15 Οκτωβρίου το αιολικό πάρκο Pupin στην Kovačica, επένδυση ύψους 140 εκατ. ευρώ των εταιρειών Enlight Renewable Energy και New Energy Solutions. Το έργο διαθέτει 16 ανεμογεννήτριες συνολικής ισχύος 95,5 MW και αναμένεται να παράγει έως 220 GWh ηλεκτρικής ενέργειας ετησίως.
Το νέο πάρκο επεκτείνει το υφιστάμενο αιολικό συγκρότημα της Kovačica, το οποίο λειτουργεί από το 2019 με ισχύ 104,5 MW. Η συνολική εγκατεστημένη ισχύς του συγκροτήματος φθάνει πλέον τα 200 MW. Τη χρηματοδότηση υποστήριξαν η Ευρωπαϊκή Τράπεζα Ανασυγκρότησης και Ανάπτυξης, η Erste Group και η Erste Banka Srbija.
Η έναρξη λειτουργίας προσθέτει νέα παραγωγική ισχύ από ανανεώσιμες πηγές στο σερβικό ηλεκτρικό σύστημα. Η προβλεπόμενη ετήσια παραγωγή αποτελεί εκτίμηση των επενδυτών και εξαρτάται από τις συνθήκες ανέμου.
Πηγές: RTV, Balkan Green Energy News 

· Παράταση περιορισμού τιμών καυσίμων

Η σερβική κυβέρνηση παρέτεινε έως τις 31 Δεκεμβρίου 2026 τον κανονισμό καθορισμού ανώτατων λιανικών τιμών για το ντίζελ Eurodiesel και τη βενζίνη Euro Premium BMB 95. Η τροποποίηση τέθηκε σε ισχύ στις 17 Οκτωβρίου. Το ανώτατο επίπεδο τιμής με ΦΠΑ εξακολουθεί να συνδέεται με τη μέση χονδρική τιμή, προσαυξημένη κατά 21 RSD ανά λίτρο, ενώ για το ντίζελ που προορίζεται για εγγεγραμμένες γεωργικές εκμεταλλεύσεις προβλέπεται τιμή 184 RSD ανά λίτρο.
Η παράταση διατηρεί το πλαίσιο κρατικής παρέμβασης στην αγορά καυσίμων, με άμεση σημασία για επιχειρήσεις εμπορίας πετρελαιοειδών, μεταφορές και διανομή προϊόντων. Οι ανώτατες τιμές εξακολουθούν να αναπροσαρμόζονται και η παράταση του κανονισμού δεν συνεπάγεται σταθερές τιμές έως το τέλος του έτους. 
Πηγές: Tanjug, eKapija

· Παράταση λειτουργίας των πρατηρίων Lukoil εκτός Ρωσίας

Η αμερικανική υπηρεσία ελέγχου κυρώσεων OFAC παρέτεινε έως τις 24 Απριλίου 2027 τις άδειες που επιτρέπουν τη συνέχιση λειτουργίας των πρατηρίων της Lukoil εκτός Ρωσίας, καθώς και συγκεκριμένων εταιρειών του ομίλου στη Βουλγαρία. Σε αυτές περιλαμβάνονται το διυλιστήριο Lukoil Neftohim Burgas και εταιρείες εμπορίας και ανεφοδιασμού καυσίμων. Οι άδειες επρόκειτο να λήξουν στις 29 Οκτωβρίου 2026.
Η παράταση επιτρέπει να συνεχιστούν, υπό συγκεκριμένους όρους, οι αναγκαίες προμήθειες, πληρωμές και άλλες συναλλαγές των επιχειρήσεων που καλύπτονται από τις άδειες. Πρόκειται για προσωρινή εξαίρεση από τις κυρώσεις και όχι για κατάργησή τους. Η εξέλιξη έχει σημασία και για τη σερβική αγορά, όπου η Lukoil διαθέτει δίκτυο πρατηρίων. 
Πηγή: SeeNews

· Παράταση της συνεργασίας Transnafta–Transneft για δύο ακόμη χρόνια

Η σερβική Transnafta Pančevo και η ρωσική Transneft υπέγραψαν πρόσθετη συμφωνία με την οποία παρατείνουν για ακόμη 24 μήνες το μνημόνιο συνεργασίας τους. Η υπογραφή πραγματοποιήθηκε στο πλαίσιο του διεθνούς συνεδρίου «Russian Energy Week 2026».
Το μνημόνιο, που είχε συναφθεί δύο χρόνια νωρίτερα, καλύπτει τη συνεργασία στους τομείς της ενέργειας και των πετρελαϊκών υποδομών. Περιλαμβάνει έρευνα και ανάπτυξη εγκαταστάσεων, καθώς και εφαρμογή νέων τεχνολογιών στη λειτουργία των δύο εταιρειών.
Σύμφωνα με την Transnafta, η συνεργασία εντάσσεται στην προσπάθεια εκσυγχρονισμού των δραστηριοτήτων της και βελτίωσης της αξιοπιστίας των υποδομών μεταφοράς. Η ανακοίνωση δεν προσδιορίζει συγκεκριμένα νέα έργα ή ποσά επενδύσεων.
Πηγή: eKapija

· Πρόοδος του έργου διασύνδεσης φυσικού αερίου Σερβίας–Βόρειας Μακεδονίας 

Σύντομα αναμένεται να αρχίσουν οι εργασίες τοποθέτησης του αγωγού φυσικού αερίου που θα συνδέει τη Σερβία με τη Βόρεια Μακεδονία. Έχουν ήδη παραδοθεί τα πρώτα τμήματα αγωγού για την κατασκευή της διασύνδεσης σε μήκος πέντε χιλιομέτρων κοντά στη Vranjska Banja. Σύμφωνα με την Υπουργό Ορυχείων και Ενέργειας, Dubravka Đedović Handanović, έως το τέλος Οκτωβρίου αναμένονται πρόσθετες παραδόσεις, ώστε να υπάρχει διαθέσιμο υλικό για συνολικά 15 χιλιόμετρα αγωγού.
Το σερβικό τμήμα θα ακολουθεί τη διαδρομή Orljane–Leskovac–Vranje έως τα σύνορα με τη Βόρεια Μακεδονία. Προβλέπεται να έχει μήκος περίπου 145 χλμ., κόστος 153 εκατ. ευρώ και δυνατότητα μεταφοράς 1,5 δισ. κυβικών μέτρων φυσικού αερίου ετησίως. Η Σερβία επιδιώκει να ολοκληρώσει το τμήμα της το πρώτο τρίμηνο του 2028, εφόσον προχωρήσουν εγκαίρως οι απαλλοτριώσεις και οι απαιτούμενες διαδικασίες. Η Βόρεια Μακεδονία τοποθετεί την ολοκλήρωση του δικού της τμήματος από τα μέσα έως το τέλος του ίδιου έτους.
Η Υπουργός υπογράμμισε επίσης τη σημασία της σύνδεσης Ελλάδας–Βόρειας Μακεδονίας, η οποία αναμένεται να τεθεί σε λειτουργία το 2027. Σε συνδυασμό με το νέο έργο, θα δημιουργήσει μια πρόσθετη διαδρομή προμήθειας φυσικού αερίου προς τη Σερβία μέσω της Ελλάδας, ενισχύοντας τις επιλογές εφοδιασμού της χώρας και τον ρόλο της Ελλάδας στη μεταφορά αερίου προς την Κεντρική Ευρώπη.
Πηγή: eKapija,Beta

· Ανάγκη ενίσχυσης της ηλεκτροπαραγωγής στη Σερβία

Την ανάγκη επιτάχυνσης των επενδύσεων σε νέες μονάδες ηλεκτροπαραγωγής στη Σερβία υπογράμμισαν ειδικοί του ενεργειακού τομέα, κατά τη διάρκεια συζήτησης για την απανθρακοποίηση της οικονομίας, που διοργάνωσε το ειδησεογραφικό πρακτορείο Beta. Ο ενεργειακός αναλυτής Aleksandar Kovačević εκτίμησε ότι η χώρα θα πρέπει να προχωρήσει στον σχεδιασμό, την αδειοδότηση και την κατασκευή νέων μονάδων συνολικής ισχύος άνω των 3.000 MW μέσα στην επόμενη τετραετία, προκειμένου να ενισχύσει την ασφάλεια του ενεργειακού εφοδιασμού και να περιορίσει την εξάρτησή της από εισαγωγές ηλεκτρικής ενέργειας. Όπως επισήμανε, ιδιαίτερη σημασία έχει η ανάπτυξη μεγάλων έργων ανανεώσιμων πηγών ενέργειας που μπορούν να κατασκευαστούν σχετικά γρήγορα και να αξιοποιήσουν αποτελεσματικά το υφιστάμενο ηλεκτρικό δίκτυο.
Παράλληλα, η ειδικός σε θέματα ενεργειακής και περιβαλλοντικής νομοθεσίας Hristina Vojvodić επισήμανε ότι η απουσία εγκεκριμένων βασικών σχεδίων εθνικής ανάπτυξης και χωροταξικού σχεδιασμού δυσχεραίνει την υλοποίηση μιας συνεκτικής πολιτικής ενεργειακής μετάβασης. Οι συμμετέχοντες υπογράμμισαν την ανάγκη συντονισμού των επενδύσεων με τις απαιτήσεις της περιβαλλοντικής νομοθεσίας και τη διασφάλιση της βιωσιμότητας του ηλεκτρικού συστήματος.
Πηγές: Biznis.rs / Beta





Χρηματοδότηση-Επενδύσεις 
· Ολοκλήρωση της εξαγοράς της D Express από την Austrian Post

Η Austrian Post ανακοίνωσε την ολοκλήρωση της εξαγοράς του συνόλου των μετοχών της σερβικής εταιρείας ταχυμεταφορών D Express. Με τη συναλλαγή αυτή ενισχύει την παρουσία της στη Σερβία, όπου δραστηριοποιείται ήδη μέσω της θυγατρικής της City Express. Το τίμημα της εξαγοράς δεν δημοσιοποιήθηκε.
Οι δύο εταιρείες θα ξεκινήσουν σταδιακή συνεργασία, με μακροπρόθεσμο στόχο τη συγχώνευσή τους. Σύμφωνα με την Austrian Post, η συνένωση των δραστηριοτήτων τους αναμένεται να καταστήσει τον όμιλο τον μεγαλύτερο πάροχο υπηρεσιών διανομής δεμάτων στη σερβική αγορά. Ο όμιλος προτίθεται επίσης να πραγματοποιήσει στοχευμένες επενδύσεις για την περαιτέρω ανάπτυξη των υπηρεσιών του.
Η D Express διαθέτει κέντρο διαχείρισης και διανομής στο Βελιγράδι, περίπου 800 οχήματα, 27 εγκαταστάσεις διανομής, 35 καταστήματα και περισσότερα από 300 σημεία αυτόματης παραλαβής δεμάτων. Το 2025 διακίνησε περίπου 14 εκατ. δέματα, απασχολούσε 1.300 εργαζομένους και κατέγραψε κύκλο εργασιών σχεδόν 36 εκατ. ευρώ. 
Πηγή: SeeNews

· Κρατικές ενισχύσεις άνω των 13 εκατ. ευρώ για δύο επενδύσεις στην αυτοκινητοβιομηχανία

Κρατικές ενισχύσεις συνολικού ύψους περίπου 13,23 εκατ. ευρώ έχουν εγκριθεί για επενδύσεις των κινεζικών εταιρειών Xingyu και Huizhong στη σερβική αυτοκινητοβιομηχανία. Τα δύο σχέδια προβλέπουν συνολικές επενδύσεις τουλάχιστον 110,5 εκατ. ευρώ και δημιουργία τουλάχιστον 150 νέων θέσεων εργασίας.
Η Xingyu Automotive Lighting Systems προβλέπεται να λάβει 8,2 εκατ. ευρώ για νέο εργοστάσιο παραγωγής συστημάτων φωτισμού οχημάτων στο Niš. Η εταιρεία έχει δεσμευθεί να επενδύσει τουλάχιστον 77 εκατ. ευρώ και να προσλάβει 100 επιπλέον εργαζομένους έως το τέλος του 2030. Οι ενισχύσεις θα καταβληθούν τμηματικά έως το 2031, μετά την τεκμηρίωση της εκπλήρωσης των συμβατικών υποχρεώσεων.
Η Huizhong Automobile Chassis System θα λάβει περίπου 5,03 εκατ. ευρώ για εξοπλισμό και παραγωγή πλαισίων οχημάτων στο Novi Sad. Το σχέδιο περιλαμβάνει επένδυση 33,5 εκατ. ευρώ και πρόσληψη τουλάχιστον 50 εργαζομένων έως το τέλος του 2029.
Οι δημοσιεύσεις του Οκτωβρίου παρουσιάζουν στοιχεία συμβάσεων που είχαν υπογραφεί νωρίτερα. Συνεπώς, αφορούν την ενημέρωση για τους όρους των ενισχύσεων και όχι την ολοκλήρωση των επενδύσεων.
Πηγές: Nova Ekonomija, Forbes Srbija, Biznis.rs 

· Απόκτηση μετοχικής συμμετοχής 5% στην AikGroup από την EBRD 

Η Ευρωπαϊκή Τράπεζα Ανασυγκρότησης και Ανάπτυξης (EBRD) συμμετέχει στο μετοχικό κεφάλαιο της AikGroup, αποκτώντας ποσοστό 5% μέσω αγοράς νέων μετοχών, με επένδυση έως 64 εκατ. ευρώ. Στόχος είναι να υποστηριχθεί η επέκταση του τραπεζικού ομίλου στη Νοτιοανατολική Ευρώπη, τόσο μέσω εξαγορών όσο και μέσω ανάπτυξης των υφιστάμενων δραστηριοτήτων του.
Η AikGroup έχει έδρα την Κύπρο και διαθέτει τράπεζες στη Σερβία, τη Σλοβενία και το Μαυροβούνιο. Το συνολικό ενεργητικό της υπερβαίνει τα 10 δισ. ευρώ. Στη Σερβία δραστηριοποιείται μέσω της Aik Banka.
Η συνεργασία προβλέπει επίσης τη συμμετοχή εκπροσώπου της EBRD στο διοικητικό συμβούλιο του ομίλου. Παράλληλα, θα υποστηριχθούν η βελτίωση των ψηφιακών τραπεζικών υπηρεσιών, η ασφάλεια των πληροφοριακών συστημάτων και η διαχείριση των δεδομένων. Η AikGroup έχει δεσμευθεί να αναπτύξει σχέδιο για την προσαρμογή των δραστηριοτήτων της στους κλιματικούς στόχους της Συμφωνίας των Παρισίων.
Πηγή: eKapija

· Δάνειο 100 εκατ. ευρώ για την ανάπτυξη υποδομών λυμάτων σε 17 δήμους

Η Τράπεζα Ανάπτυξης του Συμβουλίου της Ευρώπης ενέκρινε δάνειο 100 εκατ. ευρώ προς τη σερβική κυβέρνηση για την κατασκευή, αποκατάσταση και αναβάθμιση υποδομών συλλογής και επεξεργασίας λυμάτων. Η χρηματοδότηση εντάσσεται σε ευρύτερο εθνικό πρόγραμμα, με έμφαση κυρίως σε μικρούς και μεσαίους δήμους.
Η πρώτη φάση προβλέπεται να ωφελήσει περίπου 153.000 κατοίκους σε οκτώ δήμους. Το ευρύτερο πρόγραμμα μπορεί να καλύψει περίπου 327.000 κατοίκους σε συνολικά 17 δήμους. Επομένως, οι 17 δήμοι αντιστοιχούν στο συνολικό εύρος του προγράμματος και όχι αποκλειστικά στην αρχική φάση υλοποίησης.
Οι παρεμβάσεις θα ενισχύσουν τα αποχετευτικά δίκτυα και τη δυνατότητα επεξεργασίας λυμάτων, συμβάλλοντας στον περιορισμό της ρύπανσης και στη βελτίωση των συνθηκών διαβίωσης. Η έγκριση του δανείου αποτελεί χρηματοδοτικό βήμα για την υλοποίηση των έργων, χωρίς να σημαίνει ότι έχουν ήδη ολοκληρωθεί οι επιμέρους αναθέσεις ή οι κατασκευές.
Πηγή:  SeeNews

· Εφαρμογή αντικυκλικού κεφαλαιακού αποθέματος 0,5% στις τράπεζες 

Από τις 15 Δεκεμβρίου 2026 αρχίζει στη Σερβία η εφαρμογή αντικυκλικού κεφαλαιακού αποθέματος ύψους 0,5%. Πρόκειται για πρόσθετα ίδια κεφάλαια που οφείλουν να διατηρούν οι τράπεζες, ώστε να μπορούν να απορροφήσουν ενδεχόμενες ζημίες και να συνεχίσουν τη χρηματοδότηση της οικονομίας σε δυσμενέστερες συνθήκες.
Το μέτρο είχε αποφασιστεί τον Δεκέμβριο του 2025, με μεταβατική περίοδο ενός έτους. Κατά την τελευταία επανεξέταση, στις 10 Σεπτεμβρίου 2026, η Εθνική Τράπεζα της Σερβίας διατήρησε το ποσοστό στο 0,5%. Η αξιολόγηση λαμβάνει υπόψη, μεταξύ άλλων, την εξέλιξη του δανεισμού σε σχέση με το μέγεθος της οικονομίας. Τον Ιούνιο του 2026, τα συνολικά εγχώρια και διασυνοριακά δάνεια αντιστοιχούσαν στο 77,9% του ΑΕΠ, με απόκλιση 2,4 ποσοστιαίων μονάδων από τη μακροχρόνια τάση.
Το πρόσθετο απόθεμα λειτουργεί ως κεφαλαιακό περιθώριο ασφαλείας, το οποίο μπορεί να αποδεσμευθεί εάν εκδηλωθούν κίνδυνοι για το χρηματοπιστωτικό σύστημα. Η εφαρμογή του ενδέχεται να επηρεάσει τον σχεδιασμό των τραπεζών ως προς την επέκταση των δανείων και τη διανομή μερισμάτων, ανάλογα με την κεφαλαιακή θέση κάθε ιδρύματος. Δεν συνεπάγεται αυτομάτως αύξηση των επιτοκίων ή άμεση επιβάρυνση των δανειοληπτών.
Πηγές: Εθνική Τράπεζα της Σερβίας, Serbia Business News eKapija

· Ιδιωτική χρηματοδότηση άνω των 1,2 δισ. $ στη Σερβία με τη στήριξη της WB

Ο Όμιλος της Παγκόσμιας Τράπεζας συνέβαλε στην εξασφάλιση ιδιωτικής χρηματοδότησης άνω των 1,2 δισ. δολαρίων, περίπου 1,07 δισ. ευρώ, για έργα στη Σερβία κατά το οικονομικό έτος που ολοκληρώθηκε στις 30 Ιουνίου 2026. Το ποσό είναι αυξημένο κατά περισσότερο από 50% σε σύγκριση με το οικονομικό έτος 2022. Συνολικά, την τελευταία πενταετία, ο Όμιλος υποστήριξε την εξασφάλιση εμπορικής χρηματοδότησης άνω των 5 δισ. δολαρίων για έργα του δημόσιου και του ιδιωτικού τομέα στη χώρα. 
Η ιδιωτική χρηματοδότηση αφορά κεφάλαια από τράπεζες και επενδυτές, των οποίων η συμμετοχή διευκολύνθηκε με τη συνδρομή του Ομίλου, μέσω της δικής του χρηματοδότησης, της τεχνογνωσίας και των χρηματοδοτικών εργαλείων του. Η αύξηση αναδεικνύει τον ρόλο του Ομίλου στην προσέλκυση πρόσθετων πόρων για την ανάπτυξη της Σερβίας 
Πηγή: SeeNews

· Νέα παραγωγική μονάδα της Trayal

Η Trayal Corporation εγκαινίασε μονάδα παραγωγής υπερχλωρικού αμμωνίου στο εργοστάσιο ειδικών εκρηκτικών Obilićevo,  κοντά στο Kruševac της κεντρικής Σερβίας. Σύμφωνα με την εταιρεία, πρόκειται για την πρώτη αντίστοιχη μονάδα στη χώρα. Τα εγκαίνια πραγματοποιήθηκαν στις 14 Οκτωβρίου 2026, όπως προκύπτει από την εταιρική ανακοίνωση που δημοσιεύθηκε την επόμενη ημέρα. 
Το υπερχλωρικό αμμώνιο αποτελεί βασική πρώτη ύλη για την παραγωγή πυραυλικών προωθητικών. Η νέα μονάδα συμπληρώνει τις υφιστάμενες δραστηριότητες της Trayal στα σύνθετα πυραυλικά προωθητικά και στα θερμοβαρικά μείγματα, ενισχύοντας την παραγωγική της βάση στον κλάδο της αμυντικής βιομηχανίας. Η εγχώρια παραγωγή της πρώτης ύλης μπορεί να περιορίσει την εξάρτηση από εξωτερικούς προμηθευτές και να διευκολύνει τη συνέχεια του εφοδιασμού. 
Ο Γενικός Διευθυντής της εταιρείας, Miloš Nenezić, συνέδεσε το έργο με τη δημιουργία περίπου 100 πρόσθετων θέσεων εργασίας. Παράλληλα με τα εγκαίνια, υπογράφηκε ξεχωριστή σύμβαση με το σερβικό Υπουργείο Άμυνας για την προμήθεια δικτύων παραλλαγής. Στην εταιρική ανακοίνωση δεν προσδιορίζονται το κόστος της νέας μονάδας, η ετήσια παραγωγική δυναμικότητα ή συγκεκριμένες εξαγωγικές συμφωνίες. 
Πηγή: eKapija

· Μείωση των άμεσων ξένων επενδύσεων στη Σερβία
Οι εισροές άμεσων ξένων επενδύσεων στη Σερβία ανήλθαν σε 1,73 δισ. ευρώ το διάστημα Ιανουαρίου–Αυγούστου 2026, μειωμένες κατά 22% σε σύγκριση με την αντίστοιχη περίοδο του 2025.
Παράλληλα, οι άμεσες επενδύσεις από τη Σερβία προς το εξωτερικό μειώθηκαν κατά 49%, σε 472 εκατ. ευρώ. Ως αποτέλεσμα, οι καθαρές εισροές, δηλαδή η διαφορά μεταξύ εισερχόμενων και εξερχόμενων επενδύσεων, περιορίστηκαν κατά 2%, σε 1,26 δισ. ευρώ. Η μικρότερη αυτή μείωση οφείλεται στην υποχώρηση των εκροών, παρά τη σημαντική πτώση των επενδυτικών κεφαλαίων που εισήλθαν στη χώρα.
Πηγή: SeeNews

· Αύξηση των τραπεζικών καταθέσεων
Οι καταθέσεις ιδιωτών, ατομικών επιχειρηματιών και πολύ μικρών, μικρών και μεσαίων επιχειρήσεων στις τράπεζες της Σερβίας ανήλθαν σε 37,5 δισ. ευρώ στα τέλη Σεπτεμβρίου 2026, αυξημένες κατά 3,4 δισ. ευρώ σε σύγκριση με τον Σεπτέμβριο του 2025. Σύμφωνα με τον Οργανισμό Ασφάλισης Καταθέσεων της Σερβίας, περίπου τα δύο τρίτα του ποσού προέρχονται από ιδιώτες. Παράλληλα, οι καταθέσεις των νοικοκυριών σε δηνάρια αυξάνονται ταχύτερα από εκείνες σε ευρώ.
Οι συγκεκριμένες κατηγορίες καταθετών καλύπτονται από τον νόμιμο μηχανισμό εγγύησης καταθέσεων. Σε περίπτωση πτώχευσης ή εκκαθάρισης μιας τράπεζας, οι καταθέσεις προστατεύονται έως το ποσό των 50.000 ευρώ ανά καταθέτη και ανά τράπεζα. Το όριο αφορά το σύνολο των χρημάτων που διατηρεί ο καταθέτης στην ίδια τράπεζα, ανεξαρτήτως αριθμού λογαριασμών και νομίσματος.
Σύμφωνα με τον Οργανισμό, το 99% των ιδιωτών καταθετών καλύπτεται πλήρως, καθώς τα ποσά που διατηρούν σε μία τράπεζα δεν υπερβαίνουν το παραπάνω όριο. Η καταβολή των εγγυημένων ποσών αρχίζει εντός επτά εργάσιμων ημερών από τη σχετική δικαστική απόφαση.
Πηγή: Biznis.rs / Beta
 
· Ακριβότερος ο επιχειρηματικός δανεισμός
Στο 7,9% αυξήθηκε τον Σεπτέμβριο του 2026 το μέσο σταθμισμένο επιτόκιο των νέων επιχειρηματικών δανείων σε δηνάρια, σημειώνοντας άνοδο κατά 0,2 ποσοστιαίες μονάδες σε σύγκριση με τον Αύγουστο. Σύμφωνα με στοιχεία της Εθνικής Τράπεζας Σερβίας που παρουσιάζει το Biznis.rs, το επιτόκιο διαμορφώθηκε μόλις 0,2 ποσοστιαίες μονάδες χαμηλότερα από το επίπεδο του Ιουνίου 2024, όταν ξεκίνησε η χαλάρωση της νομισματικής πολιτικής. Η εξέλιξη δείχνει ότι η μείωση του βασικού επιτοκίου που μεσολάβησε δεν έχει εξασφαλίσει διατηρήσιμη υποχώρηση του κόστους χρηματοδότησης των επιχειρήσεων.
Στα δάνεια σε ευρώ, το αντίστοιχο μέσο επιτόκιο παρέμεινε αμετάβλητο σε μηνιαία βάση, στο 5,5%, διατηρούμενο κατά 1,2 ποσοστιαίες μονάδες χαμηλότερα από τον Ιούνιο του 2024. Παράλληλα, το μέσο σταθμισμένο επιτόκιο των νέων επιχειρηματικών καταθέσεων σε ευρώ υποχώρησε κατά 0,4 ποσοστιαίες μονάδες, στο 2,9%, ενώ στις καταθέσεις σε δηνάρια μειώθηκε κατά 0,1 ποσοστιαία μονάδα, στο 5,2%.
Η άνοδος των επιτοκίων δανεισμού σε δηνάρια αυξάνει την επιβάρυνση των επιχειρήσεων που αναζητούν νέα χρηματοδότηση για κεφάλαιο κίνησης ή επενδύσεις. Τα στοιχεία αφορούν νέες δανειακές συμβάσεις και δεν συνεπάγονται αντίστοιχη μεταβολή του επιτοκίου σε όλα τα υφιστάμενα επιχειρηματικά δάνεια. 
Πηγή: Biznis.rs
· Εγγύηση της EBRD για νέα δάνεια έως 70 εκατ. ευρώ
Η Ευρωπαϊκή Τράπεζα Ανασυγκρότησης και Ανάπτυξης (EBRD) και η Raiffeisen Bank Serbia συνεργάζονται για τη διεύρυνση της χρηματοδότησης πολύ μικρών, μικρών και μεσαίων επιχειρήσεων στη Σερβία. Η συμφωνία προβλέπει την παροχή εγγύησης έως 35 εκατ. ευρώ από την EBRD, με στόχο τη χορήγηση νέων επιχειρηματικών δανείων συνολικού ύψους έως 70 εκατ. ευρώ από τη Raiffeisen. Μέσω της εγγύησης, η EBRD αναλαμβάνει το 50% του πιστωτικού κινδύνου των δανείων που θα ενταχθούν στο πρόγραμμα, διευκολύνοντας την επέκταση της χρηματοδότησης σε μικρότερες επιχειρήσεις. 
Ιδιαίτερη έμφαση θα δοθεί σε επιχειρήσεις που αντιμετωπίζουν δυσκολίες πρόσβασης στον τραπεζικό δανεισμό, μεταξύ των οποίων επιχειρήσεις υπό τη διοίκηση γυναικών και νέων επιχειρηματιών, καθώς και επιχειρήσεις που δραστηριοποιούνται εκτός πρωτεύουσας, στον τουρισμό, στη γεωργία και στις αγροτικές περιοχές. Η πρωτοβουλία θα υποστηρίξει επίσης επενδύσεις σε περιβαλλοντικά φιλικότερες τεχνολογίες και τη βελτίωση των επιχειρηματικών πρακτικών.
Το πρόγραμμα υποστηρίζεται από την Ευρωπαϊκή Ένωση μέσω του Ευρωπαϊκού Ταμείου για τη Βιώσιμη Ανάπτυξη Plus (EFSD+), με αντεγγύηση για την κάλυψη των πρώτων ζημιών και παροχή τεχνικής βοήθειας. Στόχος είναι να περιοριστούν τα χρηματοδοτικά εμπόδια που αντιμετωπίζουν οι μικρότερες επιχειρήσεις και να ενισχυθούν οι δυνατότητές τους για ανάπτυξη και εκσυγχρονισμό. 
Πηγές: SeeNews


Ανταγωνισμός-Διεθνή
· Κοινές προτεραιότητες για  γεωργία και αγροτική ανάπτυξη στη ΝA Ευρώπη

Οι Υπουργοί Γεωργίας και οι επικεφαλής αντιπροσωπειών χωρών της Νοτιοανατολικής Ευρώπης υιοθέτησαν κοινά συμπεράσματα κατά την 20ή ετήσια συνάντησή τους, που πραγματοποιήθηκε στο Βελιγράδι στις 30 Σεπτεμβρίου. Βασικές προτεραιότητες αποτελούν ο εκσυγχρονισμός της γεωργίας, η ανάπτυξη των αγροτικών περιοχών, η ασφάλεια των τροφίμων και η ενίσχυση της ανταγωνιστικότητας του αγροδιατροφικού τομέα.
Οι συμμετέχοντες επιβεβαίωσαν τη δέσμευσή τους για την προσαρμογή στην ευρωπαϊκή νομοθεσία και στην Κοινή Αγροτική Πολιτική. Ζήτησαν επίσης ευκολότερη πρόσβαση στην προενταξιακή χρηματοδότηση, ιδίως μέσω του προγράμματος IPARD, με απλούστερες και αποτελεσματικότερες διαδικασίες. Συμφώνησαν να ενισχύσουν την ανταλλαγή πληροφοριών και τα συστήματα έγκαιρης προειδοποίησης για κρίσεις που επηρεάζουν την παραγωγή και τον εφοδιασμό τροφίμων, καθώς και τη συνεργασία για την αντιμετώπιση ζωικών ασθενειών και φυτικών εχθρών.
Ιδιαίτερη έμφαση δόθηκε στην προσαρμογή στην κλιματική αλλαγή και στη στήριξη των νέων αγροτών. Για το 2027 προβλέπεται η δημιουργία περιφερειακής ομάδας εργασίας που θα προτείνει μέτρα για την ανανέωση του αγροτικού πληθυσμού και τη βελτίωση της πρόσβασης σε γη, χρηματοδότηση και κατάρτιση.
Πηγή: RTV, Tanjug
· Σχεδιαζόμενη είσοδος της Uber στη Σερβία μέσω της Glovo

Η αμερικανική εταιρεία Uber σχεδιάζει να αποκτήσει παρουσία στη σερβική αγορά διανομής τροφίμων και προϊόντων μέσω της εξαγοράς της Delivery Hero, του γερμανικού ομίλου στον οποίο ανήκει η πλατφόρμα διανομών Glovo. Η Glovo δραστηριοποιείται ήδη στη Σερβία, συνδέοντας καταναλωτές με εστιατόρια και καταστήματα και οργανώνοντας την παράδοση των παραγγελιών τους.
Η συμφωνία εξαγοράς ανακοινώθηκε στις 16 Ιουλίου 2026, με την Uber να προσφέρει 41,50 ευρώ ανά μετοχή της Delivery Hero. Η Σερβία περιλαμβάνεται στις αγορές όπου οι δραστηριότητες της Glovo προβλέπεται να περάσουν στον έλεγχο της Uber. Η ολοκλήρωση της συναλλαγής αναμένεται στο δεύτερο εξάμηνο του 2027, εφόσον ληφθούν οι απαιτούμενες εγκρίσεις και εκπληρωθούν οι σχετικοί όροι.
Με την ολοκλήρωση της εξαγοράς, η Uber θα αποκτήσει πρόσβαση στο υφιστάμενο δίκτυο της Glovo στη Σερβία, το οποίο περιλαμβάνει συνεργαζόμενα εστιατόρια, καταστήματα και διανομείς. Η εξέλιξη αφορά τη διανομή παραγγελιών και δεν συνιστά ανακοίνωση έναρξης υπηρεσιών μεταφοράς επιβατών από την Uber στη χώρα. Μέχρι την ολοκλήρωση της συναλλαγής, η Delivery Hero θα συνεχίσει να λειτουργεί ως ανεξάρτητη εταιρεία.
Πηγές: Biznis.rs

· Επέκταση υποδομών τεχνητής νοημοσύνης
Η Orion Telekom σχεδιάζει την επέκταση των υποδομών τεχνητής νοημοσύνης στη Σερβία με νέο υπολογιστικό σύστημα τεχνολογίας NVIDIA στο κρατικό κέντρο δεδομένων. Η έναρξη λειτουργίας αναμένεται στο πρώτο εξάμηνο του 2027. 



Σύμφωνα με το δημοσίευμα, η NVIDIA συμπεριέλαβε την Orion μεταξύ των τηλεπικοινωνιακών παρόχων που αναπτύσσουν ή επεκτείνουν αντίστοιχες υποδομές. Η ανακοίνωση αφορά σχεδιαζόμενη αύξηση της υπολογιστικής δυναμικότητας για την ανάπτυξη και εφαρμογή λύσεων τεχνητής νοημοσύνης. Δεν αναφέρεται το ύψος της επένδυσης. 
Πηγή: Biznis.rs

Κατασκευαστικά-Διαγωνισμοί
· Ολοκλήρωση των κατασκευαστικών εργασιών στη σιδηροδρομική σύνδεση αεροδρομίου και EXPO έως το τέλος του 2026

Οι κατασκευαστικές εργασίες στη νέα σιδηροδρομική γραμμή Zemun Polje–Αεροδρόμιο Nikola Tesla–Εθνικό Στάδιο προβλέπεται να ολοκληρωθούν έως το τέλος του 2026. Η γραμμή έχει συνολικό μήκος 18,3 χλμ. και θα εξυπηρετεί τη σύνδεση του Βελιγραδίου με το αεροδρόμιο και την περιοχή της EXPO 2027.
Μετά την ολοκλήρωση της κατασκευής θα ακολουθήσουν δοκιμές, ενώ η πλήρης έναρξη επιβατικής λειτουργίας αναμένεται τον Μάρτιο ή τον Απρίλιο του 2027. Η διάκριση των δύο σταδίων είναι σημαντική: η ολοκλήρωση των εργασιών στο τέλος του έτους δεν συνεπάγεται άμεση έναρξη των δρομολογίων.
Η γραμμή προορίζεται αποκλειστικά για επιβατικές μεταφορές και σχεδιάζεται για ταχύτητες έως 120 χλμ. την ώρα. Ο σταθμός Zemun Polje θα λειτουργεί ως σημείο σύνδεσης με το υφιστάμενο σιδηροδρομικό δίκτυο και τη γραμμή Βελιγραδίου–Subotica. Η νέα υποδομή αναμένεται να διευκολύνει την πρόσβαση στο αεροδρόμιο και στον εκθεσιακό χώρο, περιορίζοντας παράλληλα την πίεση στο οδικό δίκτυο.
Πηγές: Biznis.rs
· Έναρξη διεθνών επιβατικών δρομολογίων Βελιγραδίου –Βουδαπέστης  προβλέπεται τον Δεκέμβριο

Η έναρξη επιβατικών δρομολογίων μεταξύ Βελιγραδίου και Βουδαπέστης προβλέπεται για τον Δεκέμβριο του 2026, μετά την επιτυχή ολοκλήρωση των δοκιμών του ευρωπαϊκού συστήματος αυτόματου ελέγχου αμαξοστοιχιών στο ουγγρικό τμήμα της γραμμής. Το σύστημα ελέγχει την κίνηση των τρένων και αποτελεί βασική προϋπόθεση για την ασφαλή λειτουργία της σύνδεσης.
Το χρονοδιάγραμμα προβλέπει αρχικά την έναρξη εσωτερικών επιβατικών δρομολογίων στην Ουγγαρία κατά το δεύτερο δεκαπενθήμερο του Οκτωβρίου, εφόσον εκδοθούν οι απαιτούμενες εγκρίσεις. Παράλληλα, απομένουν τελικές εργασίες ρύθμισης της γραμμής και των αλλαγών τροχιάς, ώστε να εξασφαλίζεται η λειτουργία με ταχύτητες έως 160 χλμ. την ώρα στο ουγγρικό τμήμα.
Η διεθνής σύνδεση θα ακολουθήσει εφόσον ολοκληρωθούν οι εργασίες και η αρχική λειτουργία εξελιχθεί ομαλά. Συνεπώς, ο Δεκέμβριος αποτελεί προβλεπόμενο χρόνο έναρξης και όχι οριστικά επιβεβαιωμένη ημερομηνία. Η λειτουργία της γραμμής αναμένεται να βελτιώσει τις επιβατικές μετακινήσεις μεταξύ Σερβίας και Κεντρικής Ευρώπης.
Πηγή: Tanjug, FoNet






· Δημόσιες συμβάσεις και προκλήσεις για την ενίσχυση του ανταγωνισμού

Η αξία των δημόσιων συμβάσεων που συνήφθησαν στη Σερβία από τις αρχές του 2026 έως τη δημοσίευση του άρθρου έφθασε τα 764 δισ. RSD, περίπου 6,5 δισ. ευρώ. Συνολικά καταγράφηκαν περισσότερες από 400.000 συμβάσεις. Σύμφωνα με το δημοσίευμα, το 57% του αριθμού τους αφορά αναθέσεις που εξαιρούνται από την εφαρμογή του νόμου περί δημοσίων συμβάσεων.
Η ενίσχυση του ανταγωνισμού αποτελεί έναν από τους στόχους του σχεδίου δράσης για τις δημόσιες συμβάσεις του 2027. Βασικό πρόβλημα παραμένει η περιορισμένη συμμετοχή επιχειρήσεων στους διαγωνισμούς, όπως αποτυπώνεται στον χαμηλό μέσο αριθμό προσφορών. Εκπρόσωπος της οργάνωσης Transparency Serbia εκτιμά ότι η βελτίωση της κατάστασης απαιτεί, πέρα από παρεμβάσεις στους κανόνες, καλύτερη οργάνωση των αναθετουσών αρχών και ενεργότερη συμμετοχή των προμηθευτών.
Παράλληλα, η οργάνωση επισημαίνει ότι η ανάθεση έργων μέσω διακρατικών συμφωνιών και ειδικών νόμων, εκτός των συνήθων διαγωνιστικών διαδικασιών, παραμένει σημαντική αδυναμία του συστήματος. Κατά την εκτίμησή της, το σχέδιο δράσης δεν προβλέπει συγκεκριμένα μέτρα για τον περιορισμό αυτής της πρακτικής, η οποία επηρεάζει τη διαφάνεια και την πρόσβαση περισσότερων επιχειρήσεων στις δημόσιες συμβάσεις.
Πηγή: eKapija / Beta, Biznis.rs

1. Σε περίπτωση αναδημοσίευσης, παρακαλείστε όπως αναφέρεται η πηγή.
2. Εφ’ όσον δεν επιθυμείτε πλέον να λαμβάνετε τα Ενημερωτικά Δελτία του Γραφείου ΟΕΥ-Βελιγραδίου, παρακαλείστε όπως αποστείλετε σχετικό μήνυμα στο ηλεκτρονικό ταχυδρομείο μας (ecocom-belgrade@mfa.gr).
3. .Τα δεδομένα προσωπικού χαρακτήρα που συλλέγονται από το Υπουργείο Εξωτερικών, παρέχονται από τα υποκείμενα αυτών εκουσίως και χρησιμοποιούνται αποκλειστικά για παροχή ενημέρωσής τους ή για στατιστικούς σκοπούς. Η διαχείριση και προστασία των προσωπικών δεδομένων υπόκειται στα οριζόμενα στο εθνικό, κοινοτικό και διεθνές δίκαιο σχετικά με την προστασία του ατόμου από την επεξεργασία δεδομένων προσωπικού χαρακτήρα, όπως εκάστοτε ισχύει (Για περισσότερες πληροφορίες σχετικά με την προστασία προσωπικών δεδομένων από το Υπουργείο Εξωτερικών: βλ. http://www.agora.mfa.gr/prostasia-prosopikon-dedomenon.
4. Οι πληροφορίες που περιλαμβάνονται στο παρόν Ενημερωτικό Δελτίο προέρχονται τόσο από επίσημες πηγές(Κρατική Στατιστική Υπηρεσία, Κεντρική Τράπεζα, ιστοσελίδες Υπουργείων και δημοσίων φορέων κ.α.),όσο και από ειδήσεις σε έντυπα και άλλα μέσα μαζικής ενημέρωσης. Το Γραφείο ΟΕΥ –Βελιγραδίου  τηρεί επιφύλαξη ως προς τις ειδησεογραφικές πηγές για τις οποίες δεν εγγυάται την ακρίβειά τους.
Επιμέλεια: Αντώνιος Κατεπόδης, Γεν. Σύμβουλος ΟΕΥ A΄
Συντάκτης:   Ιουλία Μήτσιου ΣΑΧ

